hotchpotch/miracl-hf-unified huggingface dataset:
শাহজাদপুর সরকারি কলেজ
শাহজাদপুর সরকারি কলেজ শাহজাদপুর উপজেলার সিরাজগঞ্জ জেলা বাংলাদেশের একটি সরকারি কলেজ । এই কলেজটি "শাহজাদপুর কলেজ" নামে পরিচিত। আধুনিক সুযোগ সুবিধা সহ শ্রেণীবিন্যাস, ল্যাবরেটরিজ, লাইব্রেরি এবং সাধারণ রুম রয়েছে। কলেজ রাজনৈতিক অস্থিরতা থেকে মুক্ত ফলে কলেজটি উপজেলার অন্যতম কলেজের স্বীকৃতি পেয়েছে।
সাহিত্য ও সংস্কৃতি সমৃদ্ধ শাহজাদপুর অঞ্চলটি প্রাতিষ্ঠানিক শিক্ষা ব্যবস্থায় ছিল অবহেলিত ও উপেক্ষিত। এ অবস্থা নিরসনের পক্ষে ১৯৬৪ সালে এ অঞ্চলে শিক্ষার দ্যুতি ছড়ানোর মহান ব্রত নিয়ে প্রতিষ্ঠা করা হয় শাহজাদপুর কলেজ। প্রতিষ্ঠালগ্ন থেকেই কলেজটি রাজশাহী শিক্ষাবোর্ড একাধিকবার মেধা তালিকায় প্রথম স্থান, দ্বিতীয় স্থানসহ বিভিন্ন মেধাস্থানে গেৌরব অর্জন করেছে। এরই ধারাবাহিকতায় পরর্বতীতে মাননীয় সরকার নভেম্বর ১৯৮৪ সালে ঐতিহ্যবাহী শাহজাদপুর কলেজ কে জাতীয়করণ করেন। বর্তমানে শাহজাদপুর সরকারি কলেজ এ অঞ্চলে শিক্ষার দ্যুতি ছড়িয়ে গণপ্রজাতন্ত্রী বাংলাদেশ সরকারের ডিজিটাল বাংলাদেশ গড়ার অঙ্গীকারস বাস্তবায়নে বদ্ধ পরিকর।
সাহিত্য ও সংস্কৃতি সমৃদ্ধ শাহজাদপুর অঞ্চলটি প্রাতিষ্ঠানিক শিক্ষা ব্যবস্থায় ছিল অবহেলিত ও উপেক্ষিত। এ অবস্থা নিরসনের লক্ষে ১৯৬৪ সালে এ অঞ্চলে শিক্ষার দ্যুতি ছড়ানোর মহান ব্রত নিয়ে প্রতিষ্ঠা করা হয় শাহজাদপুর কলেজ। প্রতিষ্ঠালগ্ন থেকেই কলেজটি রাজশাহী শিক্ষাবোর্ডে একাধিকবার মেধা তালিকায় প্রথম স্থান, দ্বিতয়ি স্থান সহ বিভিন্ন মেধাস্থানের গৌরব অর্জন করেছে। এরই ধারাবাহিকতায় পরবর্তীতে মাননীয় সরকার নভেম্বর, ১৯৮৪ সালে ঐতিহ্যবাহী শাহজাদপুর কলেজ কে জাতীয়করণ করেন। বর্তমানে শাহজাদপুর সরকারি কলেজ এ অঞ্চলে শিক্ষার দ্যুতি ছড়িয়ে গণপ্রজাতন্ত্রী বাংলাদেশ সরকারের ‘ডিজিটাল বাংলাদেশ গড়ার অঙ্গীকার বাস্তবায়নে বদ্ধ পরিকর। এ বছর ৬টি বিষয়ে অনার্স কোর্স চালু হয়েছে। ফলে শাহজাদপুর ও এর আশেপাশে ১২টি উপজেলার মেধাবী ও দরিদ্র শিক্ষার্থীদের অল্প খরচে ও সহজে উচ্চ শিক্ষা গ্রহণে সুযোগ তৈরি হয়েছে। উপজেলাগুলি হলো শাহজাদপুর, উল্লাপাড়া, তাড়াশ, রায়গঞ্জ, চৌহালী, বেলকুচি, বেড়া, সুজানগর, সাথিয়া, ফরিদপুর, ভাঙ্গুড়া, চাটমোহর। বিগত দিনে এ এলাকার ছাত্র/ছাত্রীদের অনার্স কোর্সে ভর্তি ছিল সোনার হরিণ। তাদের সেই সোনার হরিণ এখন হাতের মুঠোয় এসেছে। এতে এলাকার উচ্চ শিক্ষা বঞ্চিতরা এ সুযোগ পেয়ে উল্লসিত হয়ে পরেছে। সেই সাথে অভিভাবকদের মধ্যে স্বস্তি ফিরে এসেছে। কলেজ সুত্রে জানা যায় ২০১২ সালে এ কলেজে শুধু মাত্র বাংলা বিষয় চালু হয়। এ পর ২০১৩ সালে রাষ্ট্র বিজ্ঞান, অর্থনীতি ও ইতিহাস এ ৩টি বিষয় চালু হয়। চলতি ২০১৪ সালে হিসাব বিজ্ঞান ও ব্যবস্থাপনা বিষয় চালুর সকল প্রক্রিয়া সম্পূর্ন হয়েছে। ইতি মধ্যেই জাতীয় বিশ্ববিদালয়ের মনোনিত রাজশাহী বিশ্ববিদ্যালয়ের হিসাব বিজ্ঞান বিভাগের অধ্যপক সুভাষ চন্দ্র শীল ও ব্যবস্থাপনা বিভাগের প্রফেসার মোঃ নুরুল্লাহ ভিজিলেন্স টিম হিসাবে শাহজাদপুর সরকারী কলেজ পরিদর্শন করে এ দুটি বিষয় খোলার জন্য সন্তোষ প্রকাশ করেছেন। ফলে এ দুটি বিষয় এ বছর এ কলেজে চালু হতে আর কোন বাধা নেই। তাই কলেজ কর্তৃপক্ষ জানিয়েছেন এ বছর থেকেই এ ২টি বিষয়ে ছাত্র ভর্তি সম্ভব হবে। ২০১৫ সালে এ কলেজে ইংরেজী, ইসলামের ইতিহাস, উদ্ভিদ বিজ্ঞান ও প্রাণী বিজ্ঞান বিষয় খোলা হবে বলে কলেজ কর্তৃপক্ষ জানিয়েছেন।
২০০৬ সালে বি.এস-সি (পাস) কোর্সে জাতীয় বিশ্ববিদ্যালয়ের সম্মিলিত মেধা তালিকায় ৫ম স্থান। মেয়েদের মধ্যে মেধা তালিকায় ১ম স্থান এবং গণিত বিষয়ে সর্বোচ্চ ৮৯% নম্বর প্রাপ্তির গেৌরব অর্জন করে।
উচ্চ মাধ্যমিক বৃত্তি-
বেতিয়ারা শহীদ দিবস
১৯৭১ সালের ১১ নভেম্বর মুক্তিযুদ্ধ চলাকালীন সময়ে কুমিল্লার চৌদ্দগ্রামের জগন্নাথদীঘি ইউনিয়নের বেতিয়ারা নামক স্থানে ন্যাপ-কমিউনিস্ট পার্টি-ছাত্র ইউনিয়নের বিশেষ গেরিলা বাহিনীর ৯ জন বীরযোদ্ধা পাকহানাদার বাহিনীর বিরুদ্ধে সম্মুখযুদ্ধে শহীদ হন। বীর মুক্তিযোদ্ধাদের আত্মত্যাগের এই ইতিহাসকে সমুজ্জ্বল করে রাখতে ১১ নভেম্বর বেতিয়ারা শহীদ দিবস হিসাবে পালন করা হয়। 
ন্যাপ-কমিউনিস্ট পার্টি-ছাত্র ইউনিয়নের বিশেষ গেরিলা বাহিনীর শহীদ ৯ জন তরুণ গেরিলা মুক্তিযোদ্ধারা হলেন মো. সিরাজুম মুনীর জাহাঙ্গীর, বশিরুল ইসলাম মাস্টার, নিজাম উদ্দিন আজাদ, শহীদুল্লাহ সাউদ, আওলাদ হোসেন, দুদু মিয়া, আবদুল কাইয়ুম, আবদুল কাদের ও মোহাম্মদ শফিউল্লাহ।
স্বাধীনতা যুদ্ধ চলাকালে বিশেষ গেরিলা বাহিনীর ৭৮ জন সদস্য ভারতের বিভিন্ন ক্যাম্পে প্রশিক্ষণ গ্রহণ করেন। দেশে ফিরে যুদ্ধে অংশ নেওয়ার জন্য এসব গেরিলা যোদ্ধারা ভারতের বাইকোয়া বেইজ ক্যাম্প থেকে ১০নভেম্বর রাত ৮টায় চৌদ্দগ্রাম সীমান্তবর্তী ভৈরবনগর সাব-ক্যাম্পে (চৌত্তাখোলা ক্যাম্পের শাখা) পৌঁছেন। ভৈরবনগর সাব ক্যাম্পের দুই জন বীর মুক্তিযোদ্ধা আবু তাহের বিএসসি ও সামসুল আলম ১১ নভেম্বর রাতেই গেরিলা বাহিনীর ওই দলটির বাংলাদেশে প্রবেশের নকশা প্রণয়ন করেন। প্রণীত নকশা অনুযায়ী সাব ক্যাম্পের ৩৮জন গেরিলা মুক্তিযোদ্ধাকে দুই ভাগে বিভক্ত করে বেতিয়ারা চৌধুরী বাড়ির দু’পাশে অ্যামবুশ পাতা হয়। ঢাকা-চট্টগ্রাম মহাসড়ক শত্রুমুক্ত কিনা পরীক্ষা করার জন্য স্থানীয় মুক্তিযোদ্ধা আবদুল কাদের ও আবদুল মন্নানকে ওই সড়কে পঠানো হয়।
৭৮জনের গেরিলা মুক্তিযোদ্ধার দলটি ছিল একাত্তরের ন্যাপ-কমিউনিস্ট পার্টি-ছাত্র ইউনিয়নের কেন্দ্রীয় কমান্ডে গড়ে তোলা বিশেষ গেরিলা বাহিনীর দ্বিতীয় ব্যাচে প্রশিক্ষণ প্রাপ্ত সদস্যদের একাংশ। ওই গেরিলা দলের কমান্ডার ছিলেন তৎকালীন ছাত্র ইউনিয়ন নেতা সাবেক বিজ্ঞান ও প্রযুক্তি প্রতিমন্ত্রী ইয়াফেস ওসমান। ওই দলটিকে দু’টি গ্রুপে বিভক্ত করে ওই দিন রাতে আগে-পরে ‘ঢাকা-চট্টগ্রাম রোড’ পারাপারের সিদ্ধান্ত নেয়।
জগন্নাথ দিঘি ইউনিয়নের ‘বেতিয়ারা’ ভারত-বাংলাদেশ সীমান্তবর্তী এলাকা হওয়ায় ঢাকা-চট্টগ্রাম ট্রাংকরোডে (মহাসড়ক) পাক-বাহিনীর নজরদারি ছিল বেশি। চৌদ্দগ্রামের জগন্নাথ দিঘিতে তাদের একটি শক্তিশালী ক্যাম্পও ছিল। গেরিলাদের অত্যন্ত বিশ্বস্ত সোর্স আব্দুল কাদেরের পর্যবেক্ষণে সড়ক পারাপার নিরাপদ নিশ্চিত ভেবে শহীদ নিজাম উদ্দিন আজাদের নেতৃত্বাধীন ৩৮জন মুক্তিযোদ্ধার প্রথম দলটি বাক্সবন্দি ভারী আগ্নেয়াস্ত্রসহ ঢাকা-চট্টগ্রাম রোড অতিক্রমের জন্য এগিয়ে আসেন। এ সময় সড়কের উত্তর পার্শ্বের গাছের আড়ালে স্থানীয় রাজাকারদের সহায়তায় পূর্ব পরিকল্পনানুযায়ী ওৎ পেতে থাকা পাক হানাদার বাহিনীর অ্যামবুশের মুখোমুখি হয়ে পড়েন। কিছু বুঝে ওঠার আগেই পাক হায়নাদের ব্রাশ ফায়ার চলতে থাকে। পাক হানাদারদের সঙ্গে সম্মুখ সমরে বেশিক্ষণ টিকে থাকতে পারেনি নিজামউদ্দিনের নেতৃত্বাধীন দল। কারণ তাদের সঙ্গে বিপুল পরিমাণ অস্ত্র ও গোলাবারুদ থাকলেও গোলাবারুদগুলো ছিল বাক্সবন্দি। সোর্স’র সিগন্যাল ভুল থাকায় শত্রুদের পাতা ফাঁদে পড়ে ৭৮জনের মধ্যে শহীদ হন ৯জন, বাকি ৬৯জন সাহসী যোদ্ধা লড়াইয়ের মধ্য দিয়ে প্রাণে বেঁচেছিলেন।
শহীদদের স্মৃতির উদ্দেশ্যে ২০১৪ সালে বেতিয়ারায় স্মৃতিসৌধ নির্মাণ করা হয়।
অনেক সাধের ময়না
অনেক সাধের ময়না ২০১৪ সালে মুক্তিপ্রাপ্ত একটি বাংলাদেশী চলচ্চিত্র। চলচ্চিত্রটির পরিচালক জাকির হোসেন রাজু এবং এর চিত্রনাট্য লিখেছেন ফারজানা। পরিবেশক ও প্রচারক হিসেবে কাজ করেছেন জাজ মাল্টিমিডিয়া। চলচ্চিত্রটির প্রধান চরিত্রে অভিনয় করেছেন মাহিয়া মাহী এবং বাপ্পি চৌধুরী।
ময়না গ্রামের সুন্দরী মেয়ে, মতি গ্রামের শিক্ষিত ছেলে এবং মনা গ্রামের একজন সাধারণ এবং নির্বোধ ছেলে। যখন ময়না তাদের উভয়ের জীবন থেকে হারিয়ে যায় তখন সবকিছুই পরিবর্তন হয়ে যায়। এই প্রেমের গল্প কি সবসময়ই ভালোভাবে শেষ হতে হবে? অথবা একটি দুঃখজনক বা উভয় হতে হবে?
মায়ের আঁচল
মায়ের আঁচল একটি বাংলা চলচ্চিত্র, এর পরিচালক অনুপ সেনগুপ্ত এবং এসকে মুভিজ ব্যানারের অধীনে অপূর্ব সেনগুপ্ত দ্বারা নির্মিত। এই ছবিতে অভিনয় করেছেন প্রসেনজিত চট্টোপাধ্যায়, রঞ্জিত মল্লিক, তাপস পাল এবং অভিষেক চট্টোপাধ্যায়। সঙ্গীত রচনা করেছেন অশোক ভাদ্র।
পল্লী উন্নয়ন একাডেমী
পল্লী উন্নয়ন একাডেমী ( বা RDA) বাংলাদেশের বগুড়া জেলার শেরপুর উপজেলায় অবস্থিত প্রশিক্ষণ, গবেষণা এবং গবেষণা কর্মের একটি বিশেষায়িত পল্লী উন্নয়ন সংস্থা। এটি ১৯শে জুন, ১৯৭৪ সালে প্রতিষ্ঠিত হয়।
পল্লী উন্নয়ন একাডেমীর ৪৮.৫০ হেক্টর জায়গার মধ্যে অফিস, বাসস্থান, স্কুল ও কলেজ, খেলার মাঠ, শিশু পার্ক ইত্যাদি রয়েছে এবং প্রায় ২৯.৫০ হেক্টর জায়গা কৃষি, উদ্যানপালন, ফুলের চাষ, পশুপালন, হাঁস-মুরগী পালন ইত্যাদি গবেষণা ফলাফল প্রদর্শনের জন্য ব্যবহার করা হয়।
পল্লী উন্নয়ন একাডেমি একটি স্বায়ত্বশাসিত প্রতিষ্ঠান। এই প্রতিষ্ঠানটি পল্লী উন্নয়ন ও সমবায় বিভাগ, স্থানীয় সরকার মন্ত্রণালয়, পল্লী উন্নয়ন ও সমবায় (এলজিআরডিসি) সাথে যুক্ত থেকে কাজ পরিচালনা করে ।
একাডেমীটি বগুড়া শহর থেকে ১৬ কিমি দূরে শেরপুর উপজেলায় অবস্থিত। একাডেমীর সুবিশাল এলাকায় সম্মেলন কক্ষ, মসজিদ, লাইব্রেরি, একটি স্বাস্থ্য ক্লিনিক, ক্রীড়া কমপ্লেক্স, অতিথিদের থাকার ব্যবস্থা এবং অন্যান্য আধুনিক সুযোগ-সুবিধা রয়েছে।
পল্লী উন্নয়ন একাডেমীর বিভিন্ন কার্যাবলীর মধ্যে  সরকারি ও বেসরকারি প্রতিষ্ঠানের কর্মকর্তাদের প্রশিক্ষণ প্রদান অন্যতম। একাডেমীটি উচ্চমানের বিভিন্ন গবেষণা কাজের জন্যও সুপরিচিত ।
২০১৮ নেদারল্যান্ডস ত্রি-দেশীয় সিরিজ
২০১৮ নেদারল্যান্ডস ত্রি-দেশীয় সিরিজ একটি টুয়েন্টি২০ আন্তর্জাতিক ক্রিকেট প্রতিযোগিতা যেটি ২০১৮ সালের জুনে নেদারল্যান্ডসে অনুষ্ঠিত হয়েছে। এটি আয়ারল্যান্ড, নেদারল্যান্ডস ও স্কটল্যান্ডের মধ্যকার একটি ত্রিদেশীয় সিরিজ ছিল। অভিপ্রায় হল তিনটি দলের মধ্যে একটি সিরিজ বার্ষিক ইভেন্ট হবে।
মিকি রুনি
মিকি রুনি (; জন্ম: ইয়োসেফ ইউল জুনিয়র, ২৩ সেপ্টেম্বর ১৯২০ - ৬ এপ্রিল ২০১৪) ছিলেন একজন মার্কিন অভিনেতা, কৌতুকাভিনেতা, প্রযোজক ও বেতার ব্যক্তিত্ব। নয় দশকের অধিক কর্মজীবনে তিনি তিন শতাধিক চলচ্চিত্রে অভিনয় করেছেন এবং তিনি নির্বাক চলচ্চিত্র যুগের সর্বশেষ জীবিত তারকাদের একজন।
রুনি ১৯৩৯ থেকে ১৯৪১ সালে বক্স অফিসের শীর্ষ তারকা ছিলেন এবং সেই যুগের সর্বোচ্চ পারিশ্রমিক গ্রহীতাদের একজন ছিলেন। এসময়ে তিনি "বেবস ইন দ্য আর্মস" (১৯৩৯) এবং "দ্য হিউম্যান কমেডি" (১৯৪৩) চলচ্চিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। কিন্তু এরপর আর তার কর্মজীবনে এতো সমৃদ্ধি আসে নি। তিনি দ্বিতীয় বিশ্বযুদ্ধে সেনা কর্মকর্তা হিসেবে যোগ দেন এবং দুই বছর মঞ্চ ও বেতার দুই মিলিয়নের অধিক সেনাদের বিনোদন প্রদান করেন এবং যুদ্ধাঞ্চলে তার অভিনয় পরিবেশনার জন্য তাকে ব্রোঞ্জ তারকা প্রদান করা হয়। ১৯৪৫ সালে যুদ্ধ থেকে ফিরে আসার পর তার বয়সের জন্য তিনি অল্প বয়স্ক অভিনেতা হিসেবে কাজ করার মত যোগ্য ছিলেন না আবার প্রাপ্ত বয়স্ক তারকা হিসেবে কাজ করার মত ততটা লম্বা ছিলেন না, ফলে তার মূল চরিত্রে কাজের সুযোগ কমে যেতে থাকে। পরবর্তীকালে তিনি "দ্য বোল্ড অ্যান্ড দ্য ব্রেভ" (১৯৫৬), "ব্রেকফাস্ট অ্যাট টিফানিস" (১৯৬১), "রিকুয়েম ফর আ হেভিওয়েট" (১৯৬২), "ইটস আ ম্যাড, ম্যাড, ম্যাড, ম্যাড ওয়ার্ল্ড" (১৯৬৩) এবং "দ্য ব্ল্যাক স্ট্যালিয়ন" (১৯৭৯) চলচ্চিত্রে পার্শ্ব ভূমিকায় অভিনয় করে পুনঃখ্যাতি অর্জন করেন। "দ্য বোল্ড অ্যান্ড দ্য ব্রেভ" ও "দ্য ব্ল্যাক স্ট্যালিয়ন" চলচ্চিত্রে অভিনয় করে তিনি শ্রেষ্ঠ পার্শ্ব অভিনেতা বিভাগে আরও দুটি একাডেমি পুরস্কারের মনোনয়ন লাভ করেন।
১৯৮০-এর দশকের শুরুর দিকে তিনি ব্রডওয়ে মঞ্চে কাজ শুরু করেন এবং "সুগার বেবিজ" নাটকে কাজ করে আবার খ্যাতনামা তারকা হয়ে ওঠেন। রুনিকে শতাধিক টেলিভিশন নাটক, বিচিত্রানুষ্ঠান, আলাপচারিতা অনুষ্ঠানে দেখা যায়, এবং "বিল" (১৯৮১)-এ তার কাজের জন্য তিনি একটি এমি পুরস্কার ও গোল্ডেন গ্লোব পুরস্কার অর্জন করেন। ১৯৮৩ সালে তিনি তার পঞ্চাশ বছর চলচ্চিত্রে অবদানের স্বীকৃতি হিসেবে একাডেমি সম্মানসূচক পুরস্কার অর্জন করেন।
হুসেনি ব্রাহ্মণ
হুসেনি ব্রাহ্মণ হল মোহ্যাল সম্প্রদায় যা হিন্দু ও ইসলাম উভয়ের সাথে সংযুক্ত। রাজস্থান, মহারাষ্ট্র, পঞ্জাবে বেশ কিছু হুসেনি ব্রাহ্মণ বাস করেন। পাশাপাশি প্রতিবেশি পাকিস্তানের সিন্ধুপ্রদেশ ও পাঞ্জাবেও রয়েছেন তাঁরা৷ তাছাড়া এমন কিছু পরিবারের এখনও আরবে বাস করে। কারবালার ঘটনার সময় বাগদাদে ১৪০০টি ব্রাহ্মণ পরিবার বাস করতেন। ওই যুদ্ধে তাঁরাও হুসেনের পক্ষে যোগ দিয়ে লড়েছিলেন বলে কথিত আছে। অনুমান করা হয়, এই পরিবারগুলিই আদি হুসেনি ব্রাহ্মণ। ৭৭৮ খ্রিস্টাব্দে এঁরা ভারতে এসে শিয়ালকোটের দিনানগর আর রাজস্থানের পুষ্করে থিতু হন। বেশ কিছু সৈয়দও সঙ্গে আসেন। এখানে সম্প্রদায়ের উৎস সম্পর্কিত বিভিন্ন মতামত আছে। ভারতের পুনেতে হুসাইন ব্রাহ্মণদের প্রায় ১২৫ টি পরিবার বসতি স্থাপন করেছে। কিছু পরিবার দিল্লীতেও বসতি স্থাপন করে এবং তারা প্রতি বছর মহররাম পালন করেন।
হুসেনি ব্রাহ্মণ সম্পর্কে বিভিন্ন কিংবদন্তীর মধ্যে এটিও বর্ণিত হয়েছে যে সন্তানহীন দত্ত ব্যক্তিগতভাবে হুসেন ইবনে আলীর সংগে সাক্ষাৎ করেছিলেন এবং সন্তান লাভের ইচ্ছা প্রকাশ করেছিলেন। তার ইচ্ছার প্রতিক্রিয়ায়, তাকে জানানো হয়েছিল যে তার ভাগ্যতে কোন সন্তান নেই। তাকে জানানো হলো তিনি পুত্রের পিতা হতে পারবেন না, তা জানার পরে তিনি অজ্ঞান হয়ে পড়েন এবং কষ্টে কাঁদতে লাগলেন ও সন্তানের জন্যে আল্লাহর কাছে ইমাম হোসেনকে অনুরোধ করতে বললেন। এ সময়ে ইমাম হোসেন তাকে জানান যে তার পুত্র সন্তান হবে। ঘটনাচক্রে হঠাৎ করে কেউ হুসেনকে প্রশ্ন করে যে, তিনি আল্লাহর ইচ্ছাকে চ্যালেঞ্জ করেছেন। এ কথা শুনে ইমাম দত্তকে বললেন, তার একাধিক সন্তান হবে। ইমাম তাকে সাত সন্তান জন্মের সুসংবাদ দিয়ে ছিলেন। হুসাইন ব্রাহ্মণরা ১৯৪৭ সাল পর্যন্ত লাহোরে বসবাস করতেন এবং এরপরে তারা অন্য জায়গায় স্থানান্তরিত হয়।
সুন্নি মুসলমানদের তীর্থস্থানের একটি হল রাজস্থানের আজমীর, যেখানে মঈনউদ্দীন চিশতি বসবাস করতেন এবং শেষকাল অতিবাহিত করেছিলেন, সেখানে আজও এমন একটি শ্রেণী রয়েছে যারা নিজেদেরকে হুসেনী ব্রাহ্মণ বলে ডাকে, যারা হিন্দু না এবং ধর্মীয় মুসলমান না। হুসাইন ব্রাহ্মণরা হিন্দুধর্ম ও ইসলামী ঐতিহ্যের মিশ্রণ অনুশীলন করে থাকে। হিন্দি/উর্দু ভাষাতে একটি জনপ্রিয় ভাষ্য হুসেনী ব্রাহ্মণকে বোঝায়: "ওয়াহ দত্ত সুলতান, হিন্দু কা ধার্ম, মুসালমান কা ঈমান, আধা হিন্দু আধা মুসালমান (ভালো দত্ত সুলতান, হিন্দুর ধর্ম এবং মুসমানের বিশ্বাস, অর্ধ হিন্দু এবং অর্ধ মুসলমান)।
হাশমতুল্লাহ শাহিদী
হাশমতুল্লাহ শাহিদী (জন্ম: ৪ নভেম্বর ১৯৯৪) একজন আফগান ক্রিকেটার। তিনি ২০১৩ সালের অক্টোবরে কেনিয়ার বিরুদ্ধে একদিনের আন্তর্জাতিক ক্রিকেটে আত্মপ্রকাশ করেন। তিনি ২০১৮ সালের জুনে অনুষ্ঠিতব্য আফগানিস্তানের প্রথম টেস্ট ম্যাচে অংশগ্রহণকারী ১১ জন ক্রিকেটারের মধ্যে অন্যতম একজন ছিলেন।
২০১৭-১৮ মৌসুমে অনুষ্ঠিতব্য আহমেদ শাহ আবদালী ৪ দিনের টুর্নামেন্টে ফাইনাল ম্যাচে তিনি প্রথম ইনিংসে ১৬৩ রান সংগ্রহ করেন।
২০১৮ সালের মে মাসে অনুষ্ঠিতব্য ভারতের বিরুদ্ধে আফগানিস্তানের প্রথম উদ্বোধনী টেস্ট ম্যাচের জন্য তিনি নির্বাচিত হন এবং খেলায় অংশগ্রহণ করেন। যার ফলে ১৪ ই জুন ২০১৮ তারিখে, তিনি ভারতের বিরুদ্ধে আফগানিস্তানের হয়ে টেস্ট ক্রিকেটে অভিষিক্ত হন।
ফ্রেডরিক ফেন
ফ্রেডরিক লুথার ফেন, এমসি (; জন্ম: ২৭ এপ্রিল, ১৮৭৫ - মৃত্যু: ২৭ নভেম্বর, ১৯৬০) আয়ারল্যান্ডের কাউন্টি কিলডেয়ারের কারা ক্যাম্পে জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ও অধিনায়ক ছিলেন। ইংল্যান্ড ক্রিকেট দলের অন্যতম সদস্য ছিলেন। ১৯০৬ থেকে ১৯১০ সময়কালে ইংল্যান্ড দলের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে এসেক্স, অক্সফোর্ড ও লন্ডন কাউন্টির প্রতিনিধিত্ব করেছেন ফ্রেডরিক ফেন। দলে তিনি মূলতঃ ডানহাতি ব্যাটসম্যান হিসেবে খেলতেন।
আয়ারল্যান্ডের কাউন্টি কিলডেয়ারের কারা ক্যাম্পে ফ্রেডরিক ফেনের জন্ম। তাঁর বাবা ফ্রেডরিক জন ফেন ব্রিটিশ সেনাবাহিনীর কর্মকর্তা ছিলেন ও দক্ষিণ গ্লুচেস্টারশায়ারের ৬১তম পদাতিক রেজিমেন্টে অবস্থান করতেন। ওয়েস্টমোরল্যান্ড আর্লস পরিবারের বিখ্যাত রাজনীতিবিদ জন ফেন সম্পর্কে তাঁর আত্মীয় ছিলেন। চার্টারহাউজ স্কুলে অধ্যয়নশেষে অক্সফোর্ডের মাগদালেন কলেজে পড়াশোনা করেছেন তিনি।
সমগ্র খেলোয়াড়ী জীবনে ১৪ টেস্টে অংশগ্রহণের সুযোগ হয় তাঁর। ২ জানুয়ারি, ১৯০৬ তারিখে টেস্ট ক্রিকেটে অভিষেক ঘটে তাঁর। তন্মধ্যে, পাঁচবার ইংল্যান্ড ক্রিকেট দলের অধিনায়কের দায়িত্ব পালন করেছেন তিনি। আর্থার জোন্সের আঘাতপ্রাপ্তির কারণে তিনবার ও এইচ. ডি. জি. লেভেসন গাওয়ারের পরিবর্তে দুইবার এ দায়িত্বে ছিলেন। তাঁর অধিনায়কত্বে দুই খেলায় জয় ও তিনটি খেলায় পরাজিত হয় ইংল্যান্ড দল।
আয়ারল্যান্ডে জন্মগ্রহণকারী প্রথম খেলোয়াড় হিসেবে ইংল্যান্ডের পক্ষে সেঞ্চুরি করেছিলেন তিনি। শতাধিক বছর পর্যন্ত তাঁর এ কীর্তিগাঁথা টিকেছিল। পরবর্তীতে জুলাই, ২০১০ সালে ট্রেন্ট ব্রিজে সফরকারী পাকিস্তানের বিপক্ষে ইয়ন মর্গ্যান তাঁর এ রেকর্ডের সাথে যুক্ত হন।
প্রথম বিশ্বযুদ্ধ চলাকালীন ওয়েস্ট ইয়র্কশায়ার রেজিমেন্টে কমিশন্ডপ্রাপ্ত হন। ১৯১৭ সালে টহলরত অবস্থায় পরম নিষ্ঠা ও সাহসিকতার সাথে দায়িত্ব পালন করায় মিলিটারি ক্রস পুরস্কারপ্রাপ্ত হন। তুমুল যুদ্ধ চলাকালে মূল্যবান তথ্যপ্রাপ্তির ফলে সৈনিকদেরকে পিছু হটার নির্দেশনা দিতে বাধ্য হয়েছিলেন। তিনি শান্তিপ্রিয়তা ও স্থির সংকল্পবদ্ধ ছিলেন।
সিরাজগঞ্জ সরকারি কলেজ
সিরাজগঞ্জ সরকারি কলেজ সিরাজগঞ্জ জেলা বাংলাদেশের একটি সরকারি কলেজ । এই কলেজটি "সিরাজগঞ্জ কলেজ" নামে পরিচিত। আধুনিক সুযোগ সুবিধা সহ শ্রেণীবিন্যাস, ল্যাবরেটরিজ, লাইব্রেরি এবং সাধারণ রুম রয়েছে। কলেজ রাজনৈতিক অস্থিরতা থেকে মুক্ত ফলে কলেজটি উপজেলার অন্যতম কলেজের স্বীকৃতি পেয়েছে।
যমুনা বিধৌত জনপদ সিরাজগঞ্জে উচ্চ শিক্ষা লাভের সুযোগ ও জনগোষ্ঠীর জীবনমান উন্নয়নের আকাঙ্ক্ষা থেকে ১৯৪০ সালে প্রতিষ্ঠিত হয় সিরাজগঞ্জ কলেজ। ১৯৭৯ সালে কলেজটি জাতীয়করণ করা হয়। দেশ ও জাতির সেবার ব্রতে উদ্দীপ্ত সুনাগরিক গড়ার জন্য নিরন্তর সচেষ্ট আমাদের প্রতিষ্ঠান।
সিরাজগঞ্জ সরকারি কলেজ যমুনা নদী থেকে ৫০০ মিটার পশ্চিমে সিরাজগঞ্জ শহরের উত্তর পার্শ্বে অবস্থিত । ১৯৪০সালে প্রতিষ্ঠার পর ১৯৮৪ সালে কলেজটিকে জাতীয়করণ করা হয় । কলেজটিতে মোট পাঁচটি একাডেমিক ভবন, একটি অডিটরিয়াম, দুইটি ছাত্রাবাস, একটি ছাত্রীনিবাস ও একটি মসজিদ আছে । সিরাজগঞ্জ সরকারি কলেজ প্রতিষ্ঠার পর থেকে অসংখ্য ছাত্র-ছাত্রী এখান থেকে শিক্ষাগ্রহণ করে দেশ বিদেশে কর্মরত আছেন।
স্নাতক সম্মান
উচ্চ মাধ্যমিক
উচ্চ মাধ্যমিক পরীক্ষায় ২০১২ সালে রাজশাহী বোর্ডে ৫ম স্থান অর্জন। মাল্টিমিডিয়া ক্লাশরুমে ক্লাশের ব্যবস্থা।
আগামী ১ বছরের মধ্যে কলেজের সকল ক্লাশ মাল্টিমিডিয়া ক্লাশরুমে পরিণত করা।
বাংলাদেশের যে কোন স্থান থেকে কদ্দার মোড় নেমে বাসে অথবা বেবীটেক্সীযোগে (সি,এন,জি স্ট্যান্ডে) নেমে রিকসাযোগে সিরাজগঞ্জ শহরের এস এস রোড দিয়ে সিরাজগঞ্জ সরকারি কলেজে যাওয়া যাবে। অথবা সিরাজগঞ্জ রোড হতে বাসে অথবা বেবীটেক্সীতে উঠে সিরাজগঞ্জ শহর বাস টপেজএ নেমে রিকসাযোগে সিরাজগঞ্জ সরকারি কলেজে যাওয়া যাবে।
চৌবাড়ী ড. সালাম জাহানারা ডিগ্রী কলেজ
চৌবাড়ী ড. সালাম জাহানারা ডিগ্রী কলেজ কামারখন্দ উপজেলা সিরাজগঞ্জ জেলা বাংলাদেশের একটি বেসরকারি কলেজ । এই কলেজটি "চৌবাড়ী কলেজ" নামে পরিচিত। আধুনিক সুযোগ সুবিধা সহ শ্রেণীকক্ষ, গবেষণাগার, গ্রন্থাগার এবং সাধারণ কক্ষ রয়েছে। কলেজ রাজনৈতিক অস্থিরতা থেকে মুক্ত ফলে কলেজটি উপজেলার অন্যতম কলেজের স্বীকৃতি পেয়েছে।
চৌবাড়ী ইসলমিয়া উচ্চ বিদ্যালয়টিকে ১৯৯৩ ইং সালে দ্বাদশ শ্রেণীতে রূপান্তরিত করার জন্য চৌবাড়ী গ্রামের মরহুম ড.আব্দুস সালাম মিয়া এর একক অর্থায়নে অত্র এলাকার মুরুববী ও যুবকদের সহযোগিতায় এবং কমিটি কর্তৃক পদক্ষেপ নেওয়ায় ১৯৯৪-৯৫ শিক্ষাবর্ষ হইতে কলেজ শাখা অনুমোদন লাভ করে চৌবাড়ী ইসলামিয়া স্কুল ও কলেজ হয় এবং প্রতিষ্ঠাতা ড. আব্দুস সালাম মিয়া বিগত ২৬/০৭/১৯৯৫ ইং তারিখে আমেরিকায় মৃত্যুবরণ করায় তাহার সহধর্মীনি জাহানারা সালাম মিয়া ও তার জোষ্ঠ্য পূত্র জাহিদুস সালাম মিয়া দীপক ড. সালাম সাহেবের স্বপ্ন বাস্তবায়ন করার জন্য পদক্ষেপ গ্রহক করার ফলে স্কুল শাখা হইতে কলেজ শাখা পৃথকীকরণ করে প্রফেসর ড. সালাম জাহানারা গ্রামীণ মহাবিদ্যালয় নামে অনুমোদন লাভ করে এবং এর আংশিক নাম পরিবর্তীত হয়ে চৌবাড়ী ড.সালাম জাহানারা কলেজ নামে অনুমোদন লাভ করে। ১৯৯৮-১৯৯৯ শিক্ষাবর্ষ হইতে কলেজটি ডিগী্র পর্যায়ে অনুমোদন লাভ করে। কলেজে উচ্চ মাধ্যমিক পর্যায়ে মানবিক, বিজ্ঞান ও ব্যবসায় শিক্ষা শাখা ও ডিগ্রী পর্যায়ে বি,এ;বি,এস,এস; বি,এসসি ও বি,বিএস শাখা খোলা আছে। কলেজটি গ্রামীণ মনোরম পরিবেশে অভিজ্ঞ শিক্ষক মন্ডলী ও সুদক্ষ গভর্নিংবডি দ্বারা পরিচালিত হয়ে আসিতেছে। প্রতিষ্ঠাতা নিজ অর্থায়নে তৃতীয় তলা ভবন (ছালেহা ভবন) সহ সমস্ত ভূমি কলেজের নামে দান করেন এবং তার মেয়েদের অর্থায়নে কলেজ লাইব্রেরী ও ছাত্রী কমন রুম প্রতিষ্ঠিত হয়। এখন পর্যন্ত প্রতিষ্ঠাতার উত্তরসূরীরা কলেজটিকে বহু ভাবে আর্থিক সহযোগীতা করে আসিতেছে।
উচ্চ মাধ্যমিক পর্যায়ে
প্রতিষ্ঠা লগ্ন থেকে অত্র কলেজটি শিক্ষা,সাংকৃতিক, খেলাধুলায় স্ব স্ব ক্ষেত্রে উল্লেখযোগ্য অবদান রেখে চলেছে। প্রতি বছরে অত্র কলেজ থেকে উল্লেখযোগ্য সংখ্যক শিক্ষার্থী উচ্চমাধ্যমিক পরীক্ষায় A+ পায় এবং ডিগ্রী পর্যায়ে প্রথম শ্রেণী পেয়ে আসছে। এই প্রতিষ্ঠান থেকে অনেক মেধাবী শিক্ষার্থী দেশ ও জাতীর কল্যানে নিজ নিজ পেশায় দক্ষতার সাথে অবদান রাখছে।
কলেজটিতে আগামী বছর গুলোতে শতভাগ পাশের হার নিশ্চিত করা। A+ প্রাপ্তির হার বৃদ্ধি করা। দেশ জাতীয় উন্নয়নে যুগোপযোগী শিক্ষা দান করা। শিক্ষার্থীদের মনোনশীলতার উন্নয়নসহ ডিজিটাল বাংলাদেশ গড়ার কাজে সহায়তা করা। ডিগ্রী স্তর থেকে স্নাতক সম্মান পর্যায়ে উনীণত করা।
ওয়াল্টার পিজেয়ন
ওয়াল্টার ডেভিস পিজেয়ন (; ২৩ সেপ্টেম্বর ১৮৯৭ - ২৫ সেপ্টেম্বর ১৯৮৪) ছিলেন একজন কানাডীয়-মার্কিন অভিনেতা। ৪৭ বছর অভিনয় জীবনে তিনি কঠোর ও বুদ্ধিদীপ্ত চরিত্রে অভিনয় করেছেন এবং ১৯৪০-এর দশকে গ্রির গারসনের সাথে জুটি বেঁধে আটটি চলচ্চিত্রে অভিনয় করে খ্যাতির শিখরে পৌঁছান। তিনি "মিসেস মিনিভার" (১৯৪২) ও "মাদাম ক্যুরি" (১৯৪৩) চলচ্চিত্রে অভিনয় করে দুইবার শ্রেষ্ঠ অভিনেতা বিভাগে একাডেমি পুরস্কার অর্জন করেন। এছাড়া তিনি "হাউ গ্রিন ওয়াজ মাই ভ্যালি" (১৯৪১), "দ্য ব্যাড অ্যান্ড দ্য বিউটিফুল" (১৯৫২), "ফরবিডেন প্ল্যানেট" (১৯৫৬), "ভয়েজ টু দ্য বটম অব দ্য সি" (১৯৬১), "অ্যাডভাইস অ্যান্ড কনসেন্ট" (১৯৬২), "ফানি গার্ল" (১৯৬৮) এবং "হ্যারি ইন ইওর পকেট" (১৯৭৩) চলচ্চিত্রে অভিনয় করেন।
১৯৬০ সালে হলিউড ওয়াক অব ফেমে তার নামাঙ্কিত তারকা খচিত হয় এবং ১৯৭৫ সালে তিনি স্ক্রিন অ্যাক্টরস গিল্ড আজীবন সম্মাননা পুরস্কার লাভ করেন।
পাইকপাড়া ইউনিয়ন
৪নং পাইকপাড়া ইউনিয়ন বাংলাদেশর চুনারুঘাট উপজেলার একটি প্রশাসনিক এলাকা।
পাইকপাড়া ইউনিয়নটি ১৯৬০ সালে প্রতিষ্ঠিত হয়। পাইকপাড়া গ্রামের নামে ইউনিয়নটির নামকরণ করা হয়। তবে ইউনিয়নটি সতং গ্রামের মধ্যে অবস্থিত।
মোট জনসংখ্যা ২৯,১১০ যার মদ্ধে পুরুষ ১৪,৯৮৬ জন ও মহিলা-১৪,৩৩৪ জন।
৯ টি ওয়ার্ড এবং ৩৬টি মহল্লা নিয়ে পাইকপাড়া ইউনিয়ন গঠিত। এ ৯টি ওয়ার্ডে ৯ জন সাধারণ আসনের ওয়ার্ড কাউন্সিলর এবং ৩ জন সংরক্ষিত আসনে মহিলা কাউন্সিলর নির্বাচিত হন। মাননীয় মেয়র ও সম্মানিত কাউন্সিলরগণ জনগনের প্রত্যক্ষ ভোটে নির্বাচিত হয়ে থাকেন।
এই ইউনিয়নে শিক্ষার হারঃ ১৮.১%।
মওলানা ভাসানীর ১৪ দফা কর্মসূচি
মওলানা ভাসানীর ১৪ দফা কর্মসূচি ঘোষনা
দৈনিক পাকিস্তান ১০ মার্চ, ১৯৭১
গতকাল মঙ্গলবার পল্টন ময়দানের অনুষ্ঠিত ন্যাপের জনসভায় সংগ্রামের বর্তমান পর্যায়ে ১৪ দফা কর্মসূচি ঘোষনা করা হয় । প্রয়োজন মত এই কর্মসূচীর সংশোধন, পরিবর্তন ও পরিবর্ধন করা হবে বলেও ঘোষনা করা হয়
০১। বিগত ৯ই জানুয়ারী সন্তোষ সন্মেলনে এবং ১০ই জানুয়ারী পল্টন ময়দানে জনসভায় ঘোষিত মুক্ত পূর্ব বাংলা প্রতিষ্ঠার দাবীর প্রতি দ্ব্যর্থহীন সমর্থন;
০২। উৎপাদন ও বন্টন ব্যবস্থার সামাজিকীরণ ও সুষম বন্টন এবং সাম্রাজ্যবাদ, সামন্তবাদ, উপনিবেশবাদ, নয়া উপনিবেশবাদ ও একচেটিয়া পুঁজিবাদ বিরোধী কৃষক-শ্রমিক রাজ কায়েম এবং ধর্ম বর্ণ ও ভাষা নির্বিশেষে
রুডিমেন্টাল ডিস্কোগ্রাফি
ব্রিটীশ ড্রাম অ্যান্ড বাস ব্যান্ড রুডিমেন্টাল এখন পর্যন্ত দুইটি স্টুডিও অ্যালবাম ও সতেরোটি একক গান প্রকাশ করেছে।
তাদের অভিষেক স্টুডিও অ্যালবাম "হোম" মুক্তি পায় ২০১৩ সালের এপ্রিলে। অ্যালবামটি ইউকে অ্যালবাম চার্টের প্রথম স্থান দখল করে। ১৪ই মে ২০১২ সালে তারা অ্যালবামটির প্রধান একক গান হিসেবে জন নিউম্যানের সাথে সমন্বিতভাবে "ফিল দ্য লাভ" গানটি মুক্তি দেয়। যুক্তরাজ্যে তাদের সর্বপ্রথম গান হিসেবে এটি ইউকে সিঙ্গেলস চার্টে প্রথম স্থান অর্জন করে। এজাড়াও গানটি অস্ট্রেলিয়া, বেলজিয়াম ও নেদারল্যান্ডসের সেরা পাঁচ গানের একটি হিসেবে জায়গা করে নিয়েছিল। ২০১২ সালের ১৮ই নভেম্বর তারা এই অ্যালবামের দ্বিতীয় একক গান জন নিউম্যান ও অ্যালেক্স ক্লেইর-এর সাথে সমন্বিতভাবে "নট গিভিং ইন" প্রকাশ করে। এটি মুক্তির পরই ইউকে সিঙ্গেলস চার্টের ১৪তম স্থান অর্জন করে। ইলা ইরা'র সাথে সমন্বিতভাবে "ওয়েটিং অল নাইট" ব্যান্ডটির তৃতীয় একক হিসেবে ২০১৩ সালে মুক্তি পায় এবং একই বছরের ১৪ এপ্রিল তারিখে ইউকে সিঙ্গেলস চার্টের প্রথম স্থানে পৌঁছায়। এর পরের একক গান বেকি হিলের সাথে সমন্বিতভাবে "পাওয়ারলেস"।
তাদের দ্বিতীয় স্টুডিও অ্যালবাম "উই দ্য জেনারেশন" ২০১৫ সালের ২রা অক্টোবর মুক্তি পায়। এড শিরান কর্তৃক রুডিমেন্টালকে "ব্লাডস্ট্রিম" গান লেখার কৃতিত্ব দেওয়া হয়, যা এড শিরানের দ্বিতীয় স্টুডিও অ্যালবাম "এক্স" থেকে নেওয়া। ২৮ এপ্রিল ২০১৫ সালে রুডিমেন্টাল "নেভার লেট ইউ গো" নামে নতুন একটি গান প্রকাশ করে যা ছিল "উই দ্য জেনারেশন"-এর প্রধান একক গান।
২০১৯ সালের ২৫ জানুয়ারিতে রুডিমেন্টাল তাদের তৃতীয় স্টুডিও অ্যালবাম "টোস্ট টু আওয়ার ডিফরেন্সেস" প্রকাশ করবে।
১৬ ভায়াথিনিলে
১৬ ভায়াথিনিলে (১৬ বছর বয়সে) হচ্ছে ১৯৭৭ সালে মুক্তিপ্রাপ্ত একটি তামিল চলচ্চিত্র যেটি রচনা ও পরিচালনা করেন পি ভারতীরাজা। চলচ্চিত্রটিতে কামাল হাসান, শ্রীদেবী এবং রজনীকান্ত মুখ্য ভূমিকায় অভিনয় করেছিলেন। সাপোর্টিং রোলে ছিলেন গান্থিমাথি, সত্যজিৎ এবং গৌন্দমণি। চলচ্চিত্রটির কাহিনী মূলত মাইয়িল (শ্রীদেবী)কে নিয়ে যে একটি ১৬ বছর বয়সী স্কুলে যাওয়া কিশোরী, তার জীবনে ঘটা বিভিন্ন ঘটনা নিয়েই চলচ্চিত্রটি। ভারতীরাজা পরিচালিত এই "১৬ ভায়াথিনিলে"ই ছিলো প্রথম চলচ্চিত্র।
চলচ্চিত্রটির শিরোনাম প্রথমে 'মাইয়িল' রাখা হবে ভাবা হয়েছিলো এবং 'ন্যাশনাল ফিল্ম ডেভেলপমেন্ট কর্পোরেশন অব ইন্ডিয়া' চলচ্চিত্রটির খরচ বহন করবে বলে সিদ্ধান্ত নেওয়া হয়েছিলো। তবে ন্যাশনাল ফিল্ম ডেভেলপমেন্ট কর্পোরেশনের কর্তৃপক্ষ চলচ্চিত্রটির খরচ বহন না করতে চাইলে চলচ্চিত্রটি প্রযোজনার কাজ এস এ রাজকান্নুর হাতে আসে যিনি তার প্রযোজনা প্রতিষ্ঠান 'শ্রী আম্মান ক্রিয়েশন্স' দ্বারা চলচ্চিত্রটি প্রযোজনা করেন এবং সঙ্গে চলচ্চিত্রটির শিরোনামও বদলানো হয়। "১৬ ভায়াথিনিলে" তামিল ভাষার প্রথম চলচ্চিত্র হিসেবে স্বীকৃতি পায় যেটি কোনো স্টুডিওর বাইরে পুরোপুরি করা হয়, আগে তামিল চলচ্চিত্রের শুটিং মূলত চেন্নাই শহরের বিভিন্ন স্টুডিওতে করা হতো। চলচ্চিত্রটির গানগুলোর সুর এবং আবহ সঙ্গীত পরিচালনার দায়িত্বে ছিলেন ইলাইয়ারাজা। সিনেমাটোগ্রাফি করেছিলেন পি এস নিবাস, সংলাপ লেখেছিলেন পি কালাইমণি।
হুমায়ুন কাদির
হুমায়ুন কাদির বাংলাদেশের একজন কথাশিল্পী। তাঁর রচনায় সমাজের বিভিন্ন দিক ফুটে আসে।
হুমায়ুন কাদির ১৯৩২ সালের ২৯ জুলাই মাদারীপুর জেলার গোপালপুর গ্রামে জন্মগগ্রহন করেন। তাঁর বাবা এস.এন.কিউ জুলফিকার আলী ছিলেন সাব-ডেপুটি ম্যাজিস্ট্রেট। বিশিষ্ট শিক্ষাবিদ, জ্ঞানতাপস ও সাহিত্যানুরাগী হিসেবেও তাঁর সুখ্যাতি ছিল। হুমায়ুন কাদিরের সাহিত্যের প্রতি আকর্ষণ শৈশব থেকেই।
তিনি আনন্দমোহন কলেজ এ লেখাপড়া করেন। নাটক, সঙ্গীত, সাহিত্যের প্রতি আকর্ষণ থাকার কারণে মেধাবী হুমায়ুন প্রাতিষ্ঠানিক পড়ালেখায় তেমন মনযোগী ছিলেন না। ব্যক্তিগত জীবনে নানা অস্থির পরিবর্তনের মধ্য দিয়ে অনিয়মিত লেখাপড়া চালিয়ে বি.এ পাস করেন। ১৯৫৯ সালে ঢাকা বিশ্ববিদ্যালয় এ বাংলায় এম.এ তে ভর্তি হন। এখানেই তার আনুষ্ঠানিক শিক্ষার সমাপ্তি ঘটে।
তাঁর কর্মজীবন শুরু হয় দৈনিক সংবাদ এর বার্তা বিভাগের সাংবাদিকতার মধ্য দিয়ে। পরবর্তীকালে অন্যান্য পত্রিকায় কাজ করলেও পাশাপাশি নিমগ্ন হন সাহিত্য সাধনায়। ছাত্রাবস্থাতেই অনেক ছোটগল্প ও উপন্যাস রচনা করেন। কলেজে থাকা অবস্থায় নিয়মিত তাঁর কবিতা ছাপা হতো। কলেজ সাহিত্য-সাংস্কৃতিক অনুষ্ঠানের আয়োজন করতেন নিয়মিত। অভিনয় করতেন নাটকে। হুমায়ুন কাদির প্রচুর গানও রচনা করেছেন। কিন্তু সেগুলো সুরারোপিত কিংবা গীত হয়েছিল বলে জানা যায়নি।
১৯৭৭ সালের ২০ এপ্রিল সমাজ মনষ্ক এই কথাশিল্পী প্রয়াত হন।
সুচরিত চৌধুরী
সুচরিত চৌধুরী প্রথিতযশা কথাসাহিত্যিক হিসেবে সুপরিচিত। কাব্য ও সঙ্গীত জগতেও তার বিচরণ ছিল। তবে তিনি কথাসাহিত্যিক হিসেবেই প্রতিষ্ঠিত ও স্বীকৃত হয়েছেন।
সুচরিত চৌধুরীর জন্ম ১৯৩০ সালের ২১ জানুৃয়ারি চট্টগ্রাম জেলার বোয়ালখালীতে। তাঁর বাবা আশুতোষ চৌধুরী ছিলেন কলকাতা বিশ্ববিদ্যালয় এর লোকগীতিকা সংগ্রাহক। সুচরিত এর প্রাতিষ্ঠানিক শিক্ষা বলতে চট্টগ্রাম কলেজিয়েট স্কুল থেকে ম্যাট্রিক পাশ। মূলত এসব বিষয়ে তাঁর তেমন আগ্রহ ছিল না।
সুচরিত চৌধুরী করাচি থেকে প্রকাশিত সাপ্তাহিক দিগন্ত পত্রিকার সম্পাদনা ও প্রকাশনার কাজে যুক্ত ছিলেন। এছাড়াও তিনি জড়িত ছিলেন চট্টগ্রাম থেকে প্রকাশিত সাপ্তাহিক রেনেসাঁ, মাসিক উদয়ন ও মাসিক সীমান্ত পত্রিকার সাথে। প্রতিষ্ঠাকাল থেকেই তিনি চট্টগ্রাম বেতারের নিয়মিত শিল্পী ছিলেন।
তাঁর বাবার প্রভাব এবং পারিবারিক সাহিত্য ও সাংস্কৃতিক পরিমণ্ডল তাঁকে সাহিত্যানুরাগী করে তোলে। বাঁশী, সঙ্গীত আর সাহিত্য এই তিন ভুবনেই নিজেকে উৎসর্গ করেছিলেন তিনি। তবে বাঁশী বাজানেোর প্রতি ছিল প্রবল অনুরাগ। সুচরিতের রচনায় নিম্ন ও মধ্যবিত্ত মানুষদের দৈনন্দিন জীবনাচার, বেদনা, অনুরাগ, দ্রোহ ও আর্তি প্রাঞ্জল আর নিরাভরণ ভাষায় জীবন্তরূপ পেয়েছে।
সুচরিত চৌধুরী ১৯৯৪ সালের ৫ জানুয়ারি মারা যান।
ফিলিস্তিন-বাংলাদেশ সম্পর্ক
ফিলিস্তিন ও বাংলাদেশের মধ্যে দ্বিপক্ষীয় সম্পর্ক ঘনিষ্ঠ এবং আন্তরিক বলে বিবেচনা করা হয়। বাংলাদেশ সার্বভৌম ফিলিস্তিন রাষ্ট্র সমর্থন করে এবং ইসরায়েলের "অবৈধভাবে ফিলিস্তিন দখলের" সমাপ্তি দাবি করে। তাছাড়া, বাংলাদেশ সরকার তরুণ ফিলিস্তিনিদের বাংলাদেশে উচ্চতর শিক্ষা গ্রহণের সুযোগ প্রদান করে এবং উভয় দেশ সামরিক ক্ষেত্রে পারস্পরিক সহযোগিতা করে।
ফিলিস্তিন ও বাংলাদেশের মধ্যে সম্পর্ক ১৯৭১ সালে বাংলাদেশের স্বাধীনতা যুদ্ধ থেকেই লক্ষ্য করা যায়। প্রথমদিকে অধিকাংশ আরব রাষ্ট্র সদ্য স্বাধীন হওয়া বাংলাদেশকে স্বীকৃতি দিতে দ্বিধাগ্রস্থ ছিল, কিন্তু এই সম্পর্ক উষ্ণ হতে থাকে যখন ১৯৭৩ সালে বাংলাদেশ আরব-ইসরায়েল যুদ্ধে ফিলিস্তিনকে সমর্থন করে মেডিক্যাল টিম ও ত্রাণ সহায়তা পাঠিয়ে ইসরায়েলের বিরুদ্ধে সহায়তা করে।
১৯৭৪ সালে পাকিস্তানের লাহোরে ওআইসি'র দ্বিতীয় সম্মেলনের সময় ইয়াসির আরাফাত ও বঙ্গবন্ধু শেখ মুজিবুর রহমানের বৈঠকের মাধ্যমে দুই দেশের মধ্যে প্রথম উচ্চ পর্যায়ের বৈঠক অনুষ্ঠিত হয়। বাংলাদেশের ঢাকায় প্যালেস্টাইন লিবারেশন অর্গানাইজেশন (পিএলও)-এর কার্যালয় স্থাপনের অনুমতি প্রদানের মাধ্যমে বাংলাদেশ ও পিএলও-এর মধ্যে সম্পর্ক সুদৃঢ় হয়, এবং বাংলাদেশের রাজনৈতিক ও কুটনৈতিক বিভিন্ন অনুষ্ঠানে পিএলও কর্মকর্তরা ক্রমাগতভাবে আমন্ত্রিত হয়ে থাকেন।
১৯৮০ সালে বাংলাদেশ একটি স্মারক ডাকটিকিট উন্মোচন করে যেখানে একজন ফিলিস্তিনি স্বাধীনতাকামী যোদ্ধাকে দেখা যায়, যার পেছনে রয়েছে কাঁটাতারে ঘেরা আল-আকসা মসজিদ। সেখানে আরবি ও ইংরেজিতে ফিলিস্তিনি যোদ্ধার সাহসিকতার কথা বলা হয়েছে। 
ইয়াসির আরাফাত দুইবার বাংলাদেশ সফরে আসেন। প্রথমবার ১৯৮১ সালে এবং ১৯৮৭ সালে আরেকবার। প্রতিবারই তিনি বাংলাদেশী সংবাদমাধ্যম, রাজনিতিবীদ ও সাধারণ জনগন থেকে ঊষ্ণ অভ্যর্থনা পান।
ইউএস লাইব্রেরী অব কংগ্রেসের ১৯৮৮ সালের প্রতিবেদনে বলা হয়েছিল যে, বাংলাদেশ সরকার কর্তৃক প্রকাশিত প্রতিবেদন থেকে জানা গেছে ১৯৮৭ সালে ৮০০০ বাংলাদেশী তরুণ পিএলওর পক্ষে স্বেচ্চাসেবক হিসেবে যুদ্ধে যোগদান করেছিল।
আন্তর্জাতিক সামরিক শিক্ষা এবং প্রশিক্ষন (আইএমইটি)-এর অধীনে ১৯৮০'র দশক থেকে চট্টগ্রামে বাংলাদেশ মিলিটারি একাডেমীতে পিএলও যোদ্ধাদের প্রশিক্ষণের মাধ্যমে বাংলাদেল ও ফিলিস্তিনের মধ্যে সামরিক সম্পর্ক উন্নয়ন লাভ করে।
বর্তমান সময়ে ফিলিস্তিন ও বাংলাদেশের মধ্যে বন্ধুত্বপূর্ণ সম্পর্ক বিদ্যমান। বাংলাদেশ স্বাধীন ফিলিস্তিন রাষ্ট্রের ক্রমাগত ও জোরালো সমর্থক এবং ইসরায়েলের দখলদারিত্বের বিরোধীতাকারী। বাংলাদেশ সরকার ইসরায়েলের সাথে সকল প্রকার বাণিজ্য (প্রত্যক্ষ ও পরোক্ষ) সম্পূর্ণরুপে নিষিদ্ধ ঘোষণা করেছে এবং ইসরায়েলের সাথে বাংলাদেশের কোন কূটনৈতিক সম্পর্ক নেই। বাংলাদেশ ১৯৬৭ সালে নির্ধারিত সীমানা অনুযায়ী জেরুজালেমকে ফিলিস্তিনের রাজধানী হিসেবে সমর্থন করে।
বাংলাদেশ সরকার ফিলিস্তিনি ছাত্রদের বাংলাদেশের মেডিকেল কলেজগুলোতে শিক্ষা গ্রহণের সুযোগ দিয়ে থাকে এবং ফিলিস্তিনের সামরিক সদস্যদের বাংলাদেশের সামরিক ঘাটিগুলোতে প্রশিক্ষণ প্রদান করে থাকে।
২০১৬ সালের ডিসেম্বরে বাংলাদেশ ফিলিস্তিনের সাথে বাণিজ্য ও শক্তি বিষয়ক সমঝোতা স্মারক সই করে। ২০১৭ সালের ১লা ফেব্রুয়ারী ফিলিস্তিনের রাষ্ট্রপতি মাহমুদ আব্বাস ঢাকা সফরে আসেন।
ঢাকায় ফিলিস্তিনি দূতাবাস বাংলাদেশে ফিলিস্তিনের প্রতিনিধিত্ব করে। ঢাকায় ফিলিস্তিনের চার্জ ডি অ্যাফেয়ার্স হলেন ইউসুফ এস. রমাদান।
ইসরায়েল–বাংলাদেশ সম্পর্ক
আজমির শরীফ দরগাহ
মঈনুউদ্দীন চিশতি (গরিব নওয়াজ-গরিবের বেনেফ্যাক্টর ) একজন আন্তর্জাতিক ওয়াকফ, ভারত সরকার ১৯৫৫ সালের দরগাহ খাজা সাহেব আইন দ্বারা পরিচালিত ইসলামিক বন্ধকী।
আজমির শরীফ দরগাহ মূল কেন্দ্র আজমির রেলওয়ে স্টেশন থেকে ২ কিলোমিটার (১.২ মাইল) দূরে এবং সেন্ট্রাল কারাগার থেকে ৫০০ মিটার দূরে অবস্থিত এবং তাড়গড় পাহাড়ের নিচে অবস্থিত এবং এতে প্রায় দুইটি আঙ্গিনাসহ বেশ কয়েকটি সাদা মার্বেল ভবন রয়েছে। মুঘল সম্রাট শাহজাহান কর্তৃক নির্মিত হায়দ্রাবাদের নিজামের মীর ওসমান আলী খান এবং আকবরী মসজিদ দ্বারা দান করা একটি বৃহৎ গেট। এতে সন্ন্যাসীর গম্বুজ রয়েছে
এক পুত্রের জন্য প্রার্থনা করার সময় আকবর ও তার রাণী প্রতি বছর শ্রোতাদের প্রতি শ্রদ্ধা নিবেদন করে প্রতি বছর আগ্রার তীর্থযাত্রায় আগমন করতেন। রাজকীয় তীর্থযাত্রীরা প্রতিদিন স্থগিত রাখে এমন স্থানগুলিতে আগর ও আজমের মধ্যে সম্পূর্ণ পথ বরাবর দুই মাইল (৩ কিলোমিটার) এর অন্তরস্থ কক্ষ ("মাইল") মিনার নামক বড় স্তম্ভগুলি চিহ্নিত করা হয়। ধারণা করা হচ্ছে যে প্রায় ১৫০,০০০ তীর্থযাত্রী প্রতিদিন এই সাইটটিতে যান
মন্দিরের প্রধান গেটটি নিজাম গেট, এরপর শাহজাহানী গেট দ্বারা নির্মিত, মুগল সম্রাট শাহজাহান দ্বারা নির্মিত। পরিবর্তে এটি বুলন্দ Darwaza অনুসরণ করা হয়, সুলতান মাহমুদ খিলজি দ্বারা নির্মিত, যার উপর মৃত্যু বার্ষিকী অনুষ্ঠান শুরু চিহ্নিত ইউয়ারএস পতাকা উত্তোলন করা হয়, ।. রাজউকের ৬ষ্ট ৭ম তারিখে মঈনউদ্দীন চিশতির urs(পতাকা)  প্রতি বছর উদযাপন করা হয়
খাজা মইনউদ্দিন চিশতি দরগাহ একটি আন্তর্জাতিক ওয়াকফ , ভারত সরকার এর দারগাহ খাজা সাহেব আইন, ১৯৫৫ এর অধীনে পরিচালিত। সরকার কর্তৃক নিযুক্ত দরগাহ কমিটি, দরগাহ রক্ষণাবেক্ষণের যত্ন নেয়, এবং দাতব্য প্রতিষ্ঠানের মতো দাতব্য প্রতিষ্ঠান পরিচালনা করে এবং ভক্তদের জন্য অতিথির ঘর চালায় তবে প্রধান মন্দির (মাজার শরীফ / আস্তানা ই আলিয়া) এর রীতি-নীতিগুলি পালন করে না যা খাদিম নামে পরিচিত বংশানুক্রমিক যাজকদের অধীনে থাকে।
দিওয়ান সৈয়দ জয়নুল আবেদিন ২২ তম প্রজন্মের খাজা মইনুউদ্দিন চিশতির সরাসরি বংশধর। এদিকে, ভারতের সুপ্রীম কোর্টের মতে, তিনি আজমির দরগাহের মন্দিরের বংশধর সাজ্জাদানশীন আধ্যাত্মিক প্রধান। অন্যদিকে, বংশানুক্রমিক বংশধর এর দিক থেকে বর্তমানে তিনি খাজা মইনুউদ্দিন চিশতির প্রত্যক্ষ বংশধর।.
১১ অক্টোবর ২০০৭ তারিখে, রাজস্থান রাজ্যে আজমিরে দরগাহ খাজা মইনুদ্দিন চিশতির আঙ্গিনায় একটি বিস্ফোরণ ঘটে। এটি ছিল রমজানের পবিত্র উপবাসের সময় এবং সন্ধ্যায় নামাজ শেষ হয়ে গিয়েছিল। তাদের ভিড় ভেঙে পড়ার সময় হটাৎ প্রাঙ্গণে এক ভিড় জড়ো হয়েছিল। একটি টিফিন ক্যারিয়ার ভিতরে একটি বোমা স্থাপন করা হয়েছিল। রিপোর্টে বলা হয়েছে, বিস্ফোরণে তিনজনের প্রাণহানি ও ১৭ জন আহত হয়েছিল ।
বিশেষ জজ দিনাশ গুপ্তের প্রায় ৫০০ পৃষ্ঠার রায় ১৪৯ সাক্ষীর সাক্ষ্য এবং ৪৫১ নথিপত্র আদালতের কাছে জমা দেওয়া হয়েছিল।
২৭ মার্চ ২০১৭তারিখে, জাতীয় তদন্ত সংস্থা (এনআইএ) বিশেষ আদালত, ২০০৭ সালের আজমির দরগাহ বিস্ফোরণের জন্য দোষী সাব্যস্ত দুই ব্যক্তিকে প্রাণদণ্ড প্রদান করে, যার মধ্যে তিনজন পূর্বেই মারা যায়।
যারা দোষী সাব্যস্ত, ভভেশ প্যাটেল এবং দেবেন্দ্র গুপ্ত, অতীতে স্বায়ত্তশাসিত সঙ্ঘের আনুগত্য ছিলেন। উভয়ই অবৈধ আইন প্রতিরোধ আইন, বিস্ফোরক আইন এবং ভারতীয় দণ্ডবিধির বিভিন্ন বিভাগের অধীনে দোষী সাব্যস্ত হন।
ক্যালকুলেট লিনাক্স
ক্যালকুলেট লিনাক্স() করপোরেট পরিবেশে নিয়োজনের জন্যে ডিজাইনকৃত একটি জেন্টু-ভিত্তিক অপটিমাইজড লিনাক্স ডিস্ট্রিবিউশন।
ক্যালকুলেট লিনাক্স পাঁচটি ভিন্ন সংস্করণে পাওয়া যায়: ক্যালকুলেট লিনাক্স ডেস্কটপ (সিএলডি), ক্যালকুলেট ডিরেক্টরি সার্ভার (সিডিএস), ক্যালকুলেট লিনাক্স স্ক্র‍্যাচ (সিএলএস), ক্যালকুলেট স্ক্র‍্যাচ সার্ভার (সিএসএস) এবং ক্যালকুলে লিনাক্স কনটেইনার (সিএলসি)।
সবগুলো সংস্করণের জন্যেই বুটেবল লাইভ সিডি রয়েছে।
ফরিদপুর স্টেডিয়াম
শেখ জামাল স্টেডিয়াম বাংলাদেশ ক্রিকেটের ফরিদপুর শহরের স্বাধীনতা চত্বরের কাছে অবস্থিত একটি ক্রিকেট এবং ফুটবল স্টেডিয়াম। ২০০০ সাল থেকে এটি প্রথম শ্রেণীর ক্রিকেট স্টেডিয়াম হিসেবে ব্যবহৃত হচ্ছে, এখানে প্রথম শ্রেণীর ঘরোয়া খেলা হয়ে থাকে।
হাড়োয়া বিধানসভা কেন্দ্র
হাড়োয়া (বিধানসভা কেন্দ্র) ভারতীয় রাজ্য পশ্চিমবঙ্গের উত্তর চব্বিশ পরগনা জেলার একটি বিধানসভা কেন্দ্র। ২০১১ সালে হাড়োয়া কেন্দ্র একটি উন্মুক্ত আসন হয় কিন্তু পূর্বে তফসিলি জাতি এর জন্য সংরক্ষিত ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ১২১ নং হাড়োয়া বিধানসভা কেন্দ্রটি ফলতি বেলিয়াঘাটা, কীর্তিপুর-১, দাদপুর, কীর্তিপুর-২ ও শাসন গ্রাম পঞ্চায়েত গুলি বারাসাত-২ সমষ্টি উন্নয়ন ব্লক এবং চাঁপাতলা, হাদিপুর ঝিকরা-২, দেগঙ্গা-১ ও দেগঙ্গা-২ গ্রাম পঞ্চায়েত গুলি দেগঙ্গা সমষ্টি উন্নয়ন ব্লক এবং গোপালপুর-১, গোপালপুর-২, হাড়োয়া এবং খস্বালন্দ গ্রাম পঞ্চায়েত গুলি হাড়োয়া সমষ্টি উন্নয়ন ব্লক এর অন্তর্গত।
হাড়োয়া বিধানসভা কেন্দ্রটি ১৮ নং বসিরহাট লোকসভা কেন্দ্র এর অন্তর্গত।
২০০৬ সালের রাজ্য বিধানসভা নির্বাচনে, সিপিআই (এম) এর অসিম কুমার দাস ৯৭ নং হাড়োয়া (এসসি) কেন্দ্র থেকে জয়ী হন, তার নিকটতম প্রতিদ্বন্দ্বী 
তৃণমূল কংগ্রেসের মৃত্যুঞ্জয় মণ্ডলকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর ক্ষিতি রঞ্জন মণ্ডল ২০০১ এবং ১৯৯৬ সালে কংগ্রেসের লক্ষ্মিকান্ত মন্ডলকে পরাজিত করেন। ১৯৯১ সালে কংগ্রেসের কুমুদ রঞ্জন রায়কে, ১৯৮৭ সালে কংগ্রেসের লক্ষ্মিকান্ত মন্ডলকে, ১৯৮২ সালে কংগ্রেসের গঙ্গাধর প্রমানিককে এবং ১৯৭৭ সালে জনতা পার্টির ব্রজেন্দ্রনাথ সরকারকে পরাজিত করেন।
১৯৭২ এবং ১৯৭১ সালে কংগ্রেসের গঙ্গাধর প্রমানিক জয়ী হন। ১৯৬৯ সালে বাংলা কংগ্রেসের ব্রজেন্দ্রনাথ সরকার জয়ী হন। ১৯৬৭ সালে বাংলা কংগ্রেসের গঙ্গাধর প্রমানিক জয়ী হন। ১৯৬২ এবং ১৯৫৭ সালে কংগ্রেসের জাহাঙ্গীর কবীর জয়ী হন। স্বাধীন ভারতের প্রথম নির্বাচনে ১৯৫১ সালে, কংগ্রেসের জ্যোতিষ চন্দ্র রায় সরদার এবং সিপিআই এর হেমন্ত কুমার ঘোষাল হাড়োয়া সন্দেশখালি যৌথ আসনে জয়ী হন।
বাঙালি খ্রিস্টান
বাঙালি খ্রিস্টান হলেন, বাঙালি মানুষদের মধ্যে খ্রিস্টান ধর্মের অনুগামী। তাঁরা  বাংলা ভাষা বলেন এবং বাংলাদেশ এবং ভারতীয় রাজ্য পশ্চিমবঙ্গের অধিবাসী।
বাংলাদেশের  ক্যাথলিক চার্চ, দিনাজপুর, ময়মনসিংহ, সিলেট ও রাজশাহীতে ক্যাথলিক বিশপের এলাকা সমেত  ঢাকার ক্যাথলিক বিশপের এক্তিয়ারভুক্ত এলাকা এবং বরিশাল ও খুলনার ক্যাথলিক বিশপের এলাকা সমেত চট্টগ্রামের বিশপের এক্তিয়ারভুক্ত এলাকা।পশ্চিমবঙ্গের রোমান ক্যাথলিক গির্জা  কলকাতার রোমান ক্যাথলিক বিশপের এলাকার মধ্যে  হয়।
বাঙালি খ্রিস্টান, দক্ষিণ এশিয়ার এক আদর্শ সংখ্যালঘু সম্প্রদায় হিসাবে স্বীকৃত এবং সাধারণত এঁরা একটি উচ্চ সাক্ষরতার হার,  কম পুরুষ-মহিলা লিঙ্গ অনুপাত এবং একটি ভাল সামাজিক-অর্থনৈতিক অবস্থা উপভোগ করেন। খ্রিস্টান মিশনারিরা অনেক স্কুল, হাসপাতাল এবং দরিদ্রের জন্য আশ্রয় পরিচালনা করেন।  তারা  ভারতীয় এবং বাংলাদেশী সরকারের নিকট থেকে সমর্থন প্রাপ্ত।
কলকাতা, ঢাকা এবং চট্টগ্রামে উল্লেখযোগ্য খৃস্টান জনগোষ্ঠী আছে।
অনেক ক্যাথলিক বাঙালি খ্রিস্টান পর্তুগিজ পদবি আছে। একটি ঐতিহ্য অনুরূপ বাঙালি মুসলমানদের (যারা আরবি ও ফার্সি নাম), বাঙালি খ্রিস্টান গৃহীত পর্তুগিজ পদবির কারণে প্রথম দিকে এর প্রভাব পর্তুগিজ মিশনারি ছড়িয়ে খ্রিস্টান.
এফ. স্কট ফিট্‌জেরাল্ড
ফ্রান্সিস স্কট কি ফিট্‌জেরাল্ড (; জন্ম: ২৪ সেপ্টেম্বর ১৮৯৬ - ২১ ডিসেম্বর ১৯৪০) ছিলেন একজন মার্কিন কথাসাহিত্যিক। তার কর্ম জ্যাজ যুগের বর্ণনা পাওয়া যায়। জীবদ্দশায় তিনি সীমিত পরিসরে সাফল্য অর্জন করলেও বর্তমান সময়ে তাকে বিংশ শতাব্দীর অন্যতম সেরা মার্কিন লেখক বলে গণ্য করা হয়। ফিট্‌জেরাল্ডকে ১৯২০-এর দশকের "হারানো প্রজন্ম"-এর একজন সদস্য বলে ধরা হত। তার সমাপ্ত করা কর্মগুলো হল "দিস সাইড অব প্যারাডাইজ", "দ্য বিউটিফুল অ্যান্ড ড্যামড", "দ্য গ্রেট গেটসবি", এবং "টেন্ডার ইজ নাইট"। তার পঞ্চম ও অসমাপ্ত কাজটি ছিল "দ্য লাস্ট টাইকুন", যা তার মৃত্যুর পর প্রকাশিত হয়। তার চারটি ছোটগল্প সংকলন প্রকাশিত হয় এবং ১৬৪টি ছোটগল্প তার জীবনকালেই বিভিন্ন সাময়িকীতে প্রকাশিত হয়।
ফিট্‌জেরাল্ড ১৮৯৬ সালের ২৪শে সেপ্টেম্বর মিনেসোটার সেন্ট পলে একজন উচ্চ মধ্যবিত্ত পরিবারে জন্মগ্রহণ করেন। ফিট্‌জেরাল্ডের বিখ্যাত চাচাতো ভাইয়ের নামানুসারে তার নাম রাখা হয় ফ্রান্সিস স্কট কি এবং তিনবার তা বাদ দেওয়া হয়, কিন্তু তিনি বরাবরই স্কট ফিট্‌জেরাল্ড নামে পরিচিত ছিলেন। এছাড়া তার দুই অকালপ্রয়াত বোনের একজন লুইস স্কট ফিট্‌জেরাল্ডের নামানুসারেও তার নামকরণ করা হয়েছিল। ফিট্‌জেরাল্ড পরবর্তীকালে এ সম্পর্কে লিখেন "আমি জন্মের তিন মাস পূর্বে, আমার মা তার দুই সন্তানকে হারায়... আমি মনে করি আমি তখন থেকেই লেখক হওয়া শুরু করেছিলাম।"
ফিট্‌জেরাল্ডের কাজসমূহ বেশ কিছু চলচ্চিত্রে উপযোগ করা হয়েছে। সর্বপ্রথম তার রচিত ছোটগল্প অবলম্বনে নির্মাণ করা হয় ১৯২১ সালের নির্বাক চলচ্চিত্র "দ্য অফ-শোর পাইরেট"। "দ্য বিউটিফুল অ্যান্ড ড্যামড" উপন্যাসটি ১৯২২ ও ২০১০ সালে দুইবার চলচ্চিত্র উপযোগী করা হয়েছে। "দ্য গ্রেট গেটসবি" উপন্যাস অবলম্বনে একাধিক চলচ্চিত্র নির্মিত হয়েছে, তন্মধ্যে রয়েছে ১৯২৬, ১৯৪৯, ১৯৭৪, ২০০০, এবং "২০১৩" সালের চলচ্চিত্র। "টেন্ডার ইজ দ্য নাইট" ১৯৬২ সালের চলচ্চিত্র ও ১৯৮৫ সালের টেলিভিশন মিনি ধারাবাহিকে উপযোগী করা হয়েছে। তার ছোটগল্প "দ্য কিউরিয়াস কেস অব বেঞ্জামিন বাটন" অবলম্বনে নির্মিত হয় ২০০৮ সালের "দ্য কিউরিয়াস কেস অব বেঞ্জামিন বাটন"।
বানিয়াগাঁতি এস. এন. একাডেমী স্কুল এন্ড কলেজ
বানিয়াগাঁতি এস. এন. একাডেমী স্কুল এন্ড কলেজ বাংলাদেশের সিরাজগঞ্জের একটি উচ্চবিদ্যালয় ও কলেজ। বানিয়াগাঁতি এস. এন. একাডেমী স্কুল এন্ড কলেজ বর্তমানে প্রায় ৮৯১ ছাত্রছাত্রী পড়াশোনা করছে। এটি "বানিয়াগাঁতি কলেজ" নামেও পরিচিত।
মাধ্যমিক ও উচ্চ মাধ্যমিক বিদ্যালয়ের একাডেমিক বিষয় রাজশাহী শিক্ষা বোর্ড দ্বারা নির্ধারিত বিষয়বস্তু এখানে পড়ানো হয়। এই প্রতিষ্ঠান থেকে শিক্ষার্থী এসএসসি ও এইচএসসি উভয় পাবলিক পরীক্ষায় অংশগ্রহন করে।
প্রতিষ্ঠানটি ১৯৩৮ সালে অত্র এলাকার বিদ্যানুরাগী, প্রভাব শালী, হিতৈষী ও হিন্দু তফশীল ব্যক্তিবর্গের সার্বিক সহযোগিতায় এম.ই স্কুল হিসেবে প্রতিষ্ঠা লাভ করে। এর পর ১৯৪৭ ইং সালে মাধ্যমিক স্তরে এবং ১৯৯৮ইং সালে তৎকালীন এম.পি ও মাননীয় মন্ত্রী আলহাজ মোঃ আব্দুল লতিফ বিশ্বাস মহোদয়ের ঐকান্তিক প্রচেষ্টায় উচ্চ মাধ্যমিক স্তরে উন্নীত হয়।
বিগত বছরগুলাতে শিক্ষা ক্ষেত্রে ভাল ফলাফলের জন্য বেশ সুনাম অর্জন করেছে। রেকর্ড সংখ্যক পাশের হার এবং সর্বাধিক এ+ পাওয়ার গৌরব অর্জন এ প্রতিষ্ঠানটি করেছে। বিভিন্ন সামাজিক এবং সাংস্কৃতিক অনুষ্ঠান করায় অত্র প্রতিষ্ঠানটির ব্যাপক পরিচিতি রয়েছে।
বানিয়াগাঁতি এস. এন. একাডেমী স্কুল এন্ড কলেজ জাতীয় শিক্ষাক্রম অনুসরণ করে থাকে। জাতীয় শিক্ষাক্রমের নিয়মানুযায়ী ৯ম এবং ১১শ শ্রেণীর শিক্ষার্থীদের বিজ্ঞান/বানিজ্য/মানবিক এই তিনটি বিভাগের যেকোন একটি নির্বাচন করা বাধ্যতামূলক এবং সে অনুযায়ী নির্ধারিত শর্তপূরণ সাপেক্ষে শিক্ষার্থীদের নিজ পছন্দমত বিভাগ নির্বাচনের স্বাধীনতা রয়েছে ।
স্কুল শাখা 
শ্রেণী মোট 
ষষ্ঠ ২১৭ 
সপ্তম ১৫৩ 
অষ্টম ১২৩ 
নবম ৭৭ 
দশম ৬৬
মোট = ৬৩৬
কলেজ শাখা 
শ্রেণী মোট 
একাদশ ১১০ 
দ্বাদশ ১৪৫
মোট = ২৫৫
স্কুল শাখা
কলেজ শাখা
মিনাখাঁ বিধানসভা কেন্দ্র
মিনাখাঁ (বিধানসভা কেন্দ্র) ভারতীয় রাজ্য পশ্চিমবঙ্গের উত্তর চব্বিশ পরগনা জেলার একটি বিধানসভা কেন্দ্র। এই কেন্দ্রটি তফসিলি জাতি এর জন্য সংরক্ষিত ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ১২২ নং মিনাখাঁ বিধানসভা কেন্দ্রটি মিনাখাঁ সমষ্টি উন্নয়ন ব্লক এবং বাকজুরি, শালপুর, কুলতি 
এবং সোনাপুকুর শংকরপুর গ্রাম পঞ্চায়েত গুলি হাড়োয়া সমষ্টি উন্নয়ন ব্লক এর অন্তর্গত।
মিনাখাঁ (এসসি) বিধানসভা কেন্দ্রটি ১৮ নং বসিরহাট লোকসভা কেন্দ্র এর অন্তর্গত।
সন্দেশখালি বিধানসভা কেন্দ্র
সন্দেশখালি (বিধানসভা কেন্দ্র) ভারতীয় রাজ্য পশ্চিমবঙ্গের উত্তর চব্বিশ পরগনা জেলার একটি বিধানসভা কেন্দ্র। ২০১১ সালে তফসিলি উপজাতি এর জন্য সংরক্ষিত হয় কিন্তু পূর্বে তফসিলি জাতি এর জন্য সংরক্ষিত ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ১২৩ নং সন্দেশখালি (এসটি) বিধানসভা কেন্দ্রটি বায়মারী -১, কালীনগর, সারবারিয়া, আগহারাটি, বায়মারী -২, নাজাত-১, সেহরা রাধানগর, হাটগাছা ও নাজাত -২ গ্রাম পঞ্চায়েত গুলি সন্দেশখালি-১ সমষ্টি উন্নয়ন ব্লক এবং বার্মাজুর-১, দুর্গমন্ডপ, মণিপুর, বার্মাজুর -২, জিলাইখালী, কোরকাঠি এবং সন্দেশখালি গ্রাম পঞ্চায়েত গুলি সন্দেশখালি-২ সমষ্টি উন্নয়ন ব্লক এর অন্তর্গত।
সন্দেশখালি বিধানসভা কেন্দ্রটি ১৮ নং বসিরহাট লোকসভা কেন্দ্র এর অন্তর্গত। পূর্বে এই কেন্দ্রটি জয়নগর লোকসভা কেন্দ্র এর অন্তর্গত ছিল।
২০০৬ সালের বিধানসভা নির্বাচনে, সিপিআই (এম) এর অবনী রায় ৯৮ নং সন্দেশখালি (এসসি) কেন্দ্র থেকে জয়ী হন, তার নিকটতম প্রতিদ্বন্দ্বী তৃণমূল কংগ্রেসের গীতা মন্ডলকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর কান্তি বিশ্বাস ২০০১ এবং ১৯৯৬ সালে তৃণমূল কংগ্রেস/কংগ্রেসের রনজিৎ কুমার দাসকে পরাজিত করেন। সিপিআই (এম) এর ধীরেন মন্ডল ১৯৯১ সালে কংগ্রেসের কৃষ্ণপদ পাত্রকে পরাজিত করেন। সিপিআই (এম) এর কুমুদ রঞ্জন বিশ্বাস ১৯৮৭ সালে কংগ্রেসের রনজিৎ কুমার দাসকে এবং ১৯৮২ সালে কংগ্রেসের অনন্ত কুমার বেরাকে এবং ১৯৭৭ সালে কংগ্রেসের রনজিৎ কুমার দাসকে পরাজিত করেন।
১৯৭২ সালে কংগ্রেসের দেবেন্দ্রনাথ সিনহা জয়ী হন। ১৯৭১ এবং ১৯৬৯ সালে সিপিআই (এম) এর শরৎ সরদার জয়ী হন। ১৯৬৭ সালে কংগ্রেসের দেবেন্দ্রনাথ সিনহা জয়ী হন। ১৯৬২ সালে কংগ্রেসের অনন্ত কুমার বৈদ্য জয়ী হন। নির্দলের হারান চন্দ্র মণ্ডল ১৯৫৭ সালে জয়ী হন। স্বাধীন ভারতের প্রথম নির্বাচনে ১৯৫১ সালে, কংগ্রেসের জ্যোতিষ চন্দ্র রায় সরদার এবং সিপিআই এর হেমন্ত কুমার ঘোষাল হাড়োয়া সন্দেশখালি যৌথ আসনে জয়ী হন।
দিগন্ত রূপরেখা
দিগন্ত রূপরেখা বলতে কোন একটি নির্দিষ্ট দৃষ্টিকোণ থেকে কোন শহরের দিকে তাকালে দিগন্তের কাছে শহরের উঁচু-নিচু ভবনের (বিশেষত অট্টালিকাসমূহের) ছাদ, চিমনি, সুউচ্চ গম্বুজ, চূড়া, এবং অন্যান্য স্থাপত্য ও প্রাকৃতিক অনুষঙ্গ (যেমন পাহাড়, টিলা, উঁচু গাছপালা) ইত্যাদি মিলে যে ছায়াচিত্রের মত রূপরেখা বা পরিলেখ ফুটে ওঠে, তাকে বোঝায়।
কোনও শহরের দিগন্ত রূপরেখা সেটির একটি একান্তই নিজস্ব বৈশিষ্ট্য, অনেকটা আঙুলের ছাপের মত। কেননা শহরের অনেক সুউচ্চ প্রভাবশালী ভবনের রূপরেখাগুলি সবাই চিনতে পারে। নতুন নির্মিতব্য কোনও ভবন শহরের দিগন্ত রূপরেখার উপরে কতটুকু প্রভাব ফেলতে পারে, তার উপরে তাই অনেক শহরে নিয়মকানুন থাকে।
ডুলি ব্রিস্কো
ক্যাপ্টেন আর্থার ওয়েলেসলি ডুলি ব্রিস্কো, এমসি (; জন্ম: ৬ ফেব্রুয়ারি, ১৯১১ - মৃত্যু: ২২ এপ্রিল, ১৯৪১) ট্রান্সভাল প্রদেশের জোহেন্সবার্গে জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৩৫ থেকে ১৯৩৮ সময়কালে দক্ষিণ আফ্রিকা দলের পক্ষে আন্তর্জাতিক ক্রিকেটে অংশগ্রহণ করেছেন ডুলি ব্রিস্কো। ঘরোয়া প্রথম-শ্রেণীর দক্ষিণ আফ্রিকান ক্রিকেটে গটেংয়ের প্রতিনিধিত্ব করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন।
ট্রান্সভালের জোহেন্সবার্গে জন্মগ্রহণকারী ডুলি ব্রিস্কো কিং সপ্তম এডওয়ার্ড স্কুলে পড়াশোনা করেছেন। ডানহাতি ব্যাটসম্যান ব্রিস্কো ঘরোয়া প্রথম-শ্রেণীর ক্রিকেটে ট্রান্সভালের পক্ষে ১৯৩১- ৩২ মৌসুম থেকে ১৯৩৯-৪০ মৌসুম পর্যন্ত খেলেন। এ সময়ে তিনি ছয়টি সেঞ্চুরি করেছিলেন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণের সুযোগ ঘটে তাঁর। এর একটি ১৯৩৫-৩৬ মৌসুমে ও অপরটি ১৯৩৮-৩৯ মৌসুমে। ২৪ ডিসেম্বর, ১৯৩৫ তারিখে টেস্ট ক্রিকেটে অভিষেক ঘটে ডুলি ব্রিস্কো’র। ১৯৩৫-৩৬ মৌসুমে অস্ট্রেলিয়া দল দক্ষিণ আফ্রিকা সফরে আসে। ডিসেম্বর, ১৯৩৫ সালে জোহেন্সবার্গের ওল্ড ওয়ান্ডারার্সে অনুষ্ঠিত সিরিজের দ্বিতীয় টেস্টে অভিষেক ঘটে তাঁর।
ঘরোয়া ক্রিকেটে বেশ সফলতার স্বাক্ষর রাখলেও ঐ টেস্টে তিনি মাত্র ১৫ ও ১৬ রান তুলেছিলেন। ফলে পাঁচ খেলার ঐ সিরিজ থেকে তাঁকে বাদ দেয়া হয়। এরপর ডিসেম্বর, ১৯৩৮ সালে কেপ টাউনের নিউল্যান্ডসে ড্র হওয়া খেলায় দ্বিতীয়বারের মতো টেস্টে অংশ নেন। এবার তিনি মাত্র দুই রান তুলেন ও পুণরায় দলের বাইরে চলে যেতে বাধ্য হন। জানুয়ারি, ১৯৪০ সালে সর্বশেষ প্রথম-শ্রেণীর খেলায় অংশ নেন ডুলি ব্রিস্কো।
দ্বিতীয় বিশ্বযুদ্ধ শুরু হলে ট্রান্সভাল স্কটিশ রেজিমেন্টের ১ম ব্যাটলিয়নে যোগ দেন। দলীয় সঙ্গী ব্রুস মিচেল ও রনি গ্রিভসনের সাথে পূর্ব আফ্রিকায় যুদ্ধে নামেন এবং সোমালিল্যান্ড ও আবিসিনিয়ায় ইতালীয়দের বিপক্ষে যুদ্ধ করেন। মিলিটারি ক্রস উপাধিতে ভূষিত হন। ইতালীয় সোমালিল্যান্ডের হুবার্তা ও ইওন্তি এলাকায় সম্মুখ সমরে অংশ নেন। ২২ এপ্রিল, ১৯৪১ তারিখে ইথিওপিয়ার ডেসির কাছাকাছি এলাকায় মাত্র ৩০ বছর বয়সে ডুলি ব্রিস্কো’র জীবনাবসান ঘটে।
জন মারে
জন টমাস মারে, এমবিই (; জন্ম: ১ এপ্রিল, ১৯৩৫ - মৃত্যু: ২৪ জুলাই, ২০১৮) লন্ডনের উত্তর কেনসিংটন এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৬১ থেকে ১৯৬৭ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে মিডলসেক্সের প্রতিনিধিত্ব করেছেন। দলে তিনি মূলতঃ উইকেট-রক্ষকের দায়িত্ব পালন করতেন। এছাড়াও, ডানহাতে ব্যাটিংয়ের পাশাপাশি ডানহাতে মিডিয়াম বোলিংয়ে পারদর্শিতা দেখিয়েছেন জন মারে।
লন্ডনের নটিং হিল এলাকায় অবস্থিত সেন্ট জন্স চার্চ ইংল্যান্ড স্কুলে অধ্যয়ন করেছেন। তরুণ বয়সে ফুটবলে উইং হাফ অবস্থানে খেলেছেন। ১৯৫২-৫৩ মৌসুমে এফএ ইয়ুথ কাপে ব্রেন্টফোর্ড যুবদলকে সেমি-ফাইনালে নিয়ে যান।
১৯৫২ থেকে ১৯৭৫ সময়কাল পর্যন্ত মিডলসেক্সের পক্ষে প্রথম-শ্রেণীর ক্রিকেটে অংশ নিয়েছেন। এছাড়াও, ইংল্যান্ডের পক্ষে ২১ টেস্টে অংশগ্রহণের সুযোগ হয় তাঁর। এ সময়ে ১৫২৭টি প্রথম-শ্রেণীর ডিসমিসাল ঘটিয়ে রেকর্ড গড়েন। পরবর্তীকালে ১৯৮৩ সালে বব টেলর এ রেকর্ডটি নিজের করে নেন।
১৯৫২ সালে মিডলসেক্সের পক্ষে উইকেট-রক্ষক হিসেবে প্রথম খেলতে নামেন। এ সময়ে তাঁর বয়স ছিল ১৭ বছর ৫৪ দিন। স্ট্যাম্পের পিছনে অবস্থান করে সবিশেষ দক্ষতা ও কৃতিত্বের পরিচয় দেন। এরপর থেকে ক্রিকেটের ইতিহাসে অন্যতম সেরা উইকেট-রক্ষকের মর্যাদা পেতে থাকেন। তাঁর ব্যাটিংশৈলী বেশ উন্নতমানের ছিল। মিডলসেক্সের পক্ষে ছয়বার মৌসুমে সহস্রাধিক রান তুলেছেন।
সমগ্র খেলোয়াড়ী জীবনে ২১ টেস্টে ইংল্যান্ডের পক্ষে খেলেছেন। ৮ জুন, ১৯৬১ তারিখে অস্ট্রেলিয়ার বিপক্ষে টেস্ট ক্রিকেটে অভিষেক ঘটে জন মারের। ১৯৬৬ সালে নয় নম্বরে ব্যাটিংয়ে নেমে ওয়েস্ট ইন্ডিজের বিপক্ষে সেঞ্চুরি করেছিলেন। ১৯৬৭ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন তিনি।
মাত্র দুইজন উইকেট-রক্ষকের একজন হিসেবে এক মৌসুমে এক হাজার বা ততোধিক রান ও একশত বা ততোধিক ডিসমিসালের ‘উইকেট-রক্ষকের ডাবলে’ স্বীয় নামকে সমুজ্জ্বল করে রেখেছেন স্ব-মহিমায়। তিনি একবাবার ও লেস অ্যামিস তিনবার এ কৃতিত্ব প্রদর্শনে সক্ষমতা দেখিয়েছেন।
ক্রিকেট খেলা থেকে অবসর গ্রহণের পর ইংল্যান্ডের দল নির্বাচকমণ্ডলীর সদস্যরূপে কাজ করেন ও মিডলসেক্স সাধারণ কমিটিতে অংশ নেন। তাঁর শ্যালক অ্যালান মুলারি ইংরেজ ফুটবলার ছিলেন।
২৪ জুলাই, ২০১৮ তারিখে ৮৩ বছর বয়সে অসুস্থ অবস্থায় লর্ডসে জন মারের দেহাবসান ঘটে। এ সময় তিনি মিডলসেক্সের খেলা দেখছিলেন।
যা বলো তাই বলো
যা বলো তাই বলো
বাংলাদেশী ও ভারতীয় শিল্পী-গীতিকার সাহানা বাজপেয়ীর দ্বিতীয় স্টুডিও অ্যালবাম।
এটি রবীন্দ্র সংগীত এর একটি সংগ্রহ যা ৫ সেপ্টেম্বর ২০১৫ তারিখে মেজর সঙ্গীত থেকে ভারত ও বাংলাদেশে মুক্তি পায়।
সুর করেছেন - শায়ান চৌধুরী অর্ণব
মন বান্ধিবি কেমনে
মন বান্ধিবি কেমনে সাহানা বাজপেয়ীর তৃতীয় অ‍্যালবাম যা ২৭ সেপ্টেম্বর ২০১৬ তারিখে মুক্তি পায়।
শহীদ মিনার (জাহাঙ্গীরনগর বিশ্ববিদ্যালয়)
১৯৫২ সালের ভাষা আন্দোলন বাংলাদেশের জাতীয় জীবনের সদর্থক অর্জনে অন্তহীন প্রেরণার উৎস ও সূতিকাগার। এ আন্দোলনে নিহিত ছিল রাজনৈতিক স্বাধীনতার আকাঙ্ক্ষা যা ইতিহাসের বাঁক তৈরী করে ১৯৭১ সালের রক্তক্ষয়ী যুদ্ধের মাধ্যমে মূর্ত হয়ে উঠে। জাহাঙ্গীরনগর বিশ্ববিদ্যালয়ের কেন্দ্রীয় শহীদ মিনারের স্থাপত্যশৈলীতে বাংলাদেশের জাতীয় ইতিহাসের গুরুত্বপুর্ণ বাকগুলোর ভূমিকাকে গৌরবময় মর্যাদায় বিধৃত করার চেষ্টা করা হয়েছে।
১৯৫২ সালকে সকল অর্জনের ভিত্তি বিবেচনা করে এর ভিত্তিমঞ্চের ব্যাস রাখা হয়েছে ৫২ ফুট এবং ৭১ সালের অবিস্মরণীয় মর্যাদার প্রতি সম্মান জানিয়ে ভিত্তিমঞ্চ থেকে উন্মুক্ত আকাশগামী স্তম্ভত্রয়ের উচ্চতা রাখা হয়েছে ৭১ ফুট। দেশ বিভাগোত্তর বাংলাদেশের জাতীয় জীবনের স্বাধীনতা অভিমুখী নানা আন্দোলনে তাৎপর্যমন্ডিত ৮ টি বছর- ১৯৪৭, ১৯৫২, ১৯৫৪, ১৯৬২, ১৯৬৬, ১৯৬৯, ১৯৭০, ১৯৭১ কে শ্রদ্ধা নিবেদনের জন্য ভিত্তিমঞ্চে ব্যবহার করা হয়েছে ৮টি সিঁড়ি যা ধারাবাহিকতার প্রতীক। দৃঢ়তার প্রতীক ত্রিভুজাকৃতির ঋজু কাঠামোর মিনারের স্থাপত্বশৈলীতে বিদৃত হয়েছে সেইসব জাতীয় বীরদের বীরত্বগাথা যারা মায়ের ভাষা-ভূমির জন্যে লড়েছেন, জীবন দিয়েছেন। জাহাঙ্গীরনগর বিশ্ববিদ্যালয়ের বিস্তৃত সবুজ পটভূমিকায় রক্তাভ এই শহীদ মিনার যেন আমাদের জাতীয় পতাকা তথা বাংলাদেশের মর্মমূলেরই প্রতীকীরূপ।
এই স্থাপত্যকর্মটির নকশা করেছেন স্থপতি রবিউল হুসাইন।
১৩ ফেব্রুয়ারি ২০০৮ সালে তৎকালীন উপাচার্য প্রফেসর ড. খন্দকার মুস্তাহিদূর রহমান এটি উদ্বোধন করেন।
লুসাই পাহাড়
লুসাই (Pron: ˌlʊʃaɪ) হিলস (বা মিজো হিলস) ভারতের মিজোরাম ও ত্রিপুরা পর্বতমালা। পাহাড়টি পাটকাই পর্বতশ্রেণীর অংশ এবং এর সর্বোচ্চ বিন্দু হল ২,১৫৭ মিটার উচ্চ 'ফাউংপুই', যা 'নীল পর্বতমালা' নামেও পরিচিত।
পাহাড়গুলি বেশিরভাগ ঘন বাঁশের জঙ্গলের সাথে আচ্ছাদিত এবং নিম্নগামী স্তরে আচ্ছাদিত; কিন্তু পূর্ব অংশে, সম্ভবত একটি স্বল্প বৃষ্টিপাতের কারণে, রোদোড্রনগুলির সাথে আটকে থাকা ওক এবং পাইনের সঙ্গে ঘাস-ঢাকা পাহাড়ের ঢালগুলি দেখা যায়। ব্লু মাউন্টেন লুসাই পর্বতমালার সর্বোচ্চ শিখর।
এই পাহাড়ে লুসাই এবং অন্যান্য মিজো উপজাতিদের বাস করে, কিন্তু জনসংখ্যায় অত্যন্ত ক্ষুদ্র। নিকটতম পরিচিত সময় থেকে আসল অধিবাসীরা কুকি ছিল এবং ১৮৪০ সাল পর্যন্ত লুসাইদের কথা জানা যায়নি যতদিন না উত্তর থেকে জেলাকে আক্রমণ করে। ১৮৪২ সালের নভেম্বরে ব্রিটিশ ভূখণ্ডে তাদের প্রথম আক্রমণ সংঘটিত হয় এবং সেই তারিখের পর তারা ভারতের উত্তর-পূর্ব সীমান্তে সবচেয়ে বিরক্তিকর উপজাতিগুলির মধ্যে একটি প্রমাণিত হয়; কিন্তু ১৮৯০ সালে অভিজানে উত্তর লুশাই গ্রামগুলি সম্পূর্ণ শান্তিচুক্তির ফলে পরিণত হয় এবং ১৮৯২ সালে পূর্ব লুসাইরা হ্রাস পায়।
১৮৮৯ সালে দক্ষিণ লুশাই পাহাড়ের দেশ পরিচালনা করার জন্য বঙ্গ থেকে আসামে স্থানান্তরিত করা হয়। দেশের উপর অধিক দক্ষ নিয়ন্ত্রণ অর্জনের জন্য জেলাটি আংশিক চেনাশোনাতে বিভক্ত করা হয়েছে, প্রত্যেকেই একজন ইন্টারপ্রেটারের দায়িত্বে রাখা হয়, যার মাধ্যমে সকল আদেশ প্রধানদের কাছে প্রেরণ করা হয়। ওয়েলশ প্রিসবিটারিয়ান মিশন ১৮৯৭ সালে আইজলে কাজ শুরু করে এবং জনগণ শিক্ষা গ্রহণের অপ্রত্যাশিত প্রস্তুতি প্রদর্শন করেছে।